Tiga Wakil PAS Dilantik Menteri, Lima Timbalan Menteri

KUALA LUMPUR: PAS yang kali kedua menjadi parti peringkat Persekutuan, diwakili tiga wakil sebagai menteri penuh dalam Kabinet baharu Tan Sri Muhyiddin Mohd Yassin yang diumumkan hari ini.

Lima lagi pemimpinnya dilantik sebagai timbalan menteri.

Bagaimanapun, tiada wakil PAS dilantik sebagai menteri kanan, jawatan baharu yang diwujudkan buat kali pertama.

Timbalan Presiden PAS, Datuk Tuan Ibrahim Tuan Man mengetuai barisan Ahli Parlimen parti itu dalam Jemaah Menteri dan dilantik sebagai Menteri Alam Sekitar.

Setiausaha Agung PAS, Datuk Takiyuddin Hassan pula dilantik sebagai Menteri di Jabatan Perdana Menteri yang menjaga hal ehwal parlimen dan undang-undang.

Seorang lagi wakil PAS dalam Kabinet ialah Ahli Jawatankuasa PAS Pusat, Datuk Dr Khairuddin Aman Razali sebagai Menteri Perusahaan Perladangan dan Komoditi.

Lima wakil PAS dilantik sebagai Timbalan Menteri iaitu Ahli Parlimen Pendang, Awang Hashim sebagai Timbalan Menteri Sumber Manusia; Ahli Parlimen Rantau Panjang yang juga Ahli Jawatankuasa PAS Pusat, Datuk Siti Zailah Mohd Yusoff (Timbalan Menteri Wanita dan Keluarga); Ahli Parlimen Pengkalan Chepa, Ahmad Marzuk Shaary (Timbalan Menteri di Jabatan Perdana Menteri).

Selain itu, Ahli Parlimen Tumpat, Datuk Che Abdullah Mat Nawi (Timbalan Menteri Pertanian dan Industri Makanan) dan Ahli Parlimen Kuala Terengganu, Ahmad Amzad Hashim (Timbalan Menteri Sains, Teknologi dan Inovasi).


Polis Sabah perlu giat usaha tangkap dalang edar dadah

KUNAK – Timbalan Pesuruhjaya Polis Sabah DCP Datuk Zaini Jass mahu polis kontinjen negeri itu mempergiatkan usaha menangkap dalang di sebalik pengedaran dadah di Sabah.

Katanya kebanyakan tangkapan yang dilakukan hanya melibatkan pengedar kecil-kecilan sahaja.

“Berikutan itu semua anggota perlu berkerja keras untuk menangkap dalangnya… Kalau ada tangkapan (kecil) setiap hari, maksudnya mesti dadah tu ada (dalang) yang bawa masuk ke sini,” katanya ketika ditemui pemberita sempena lawatan kerja rasmi seharinya ke Ibu Pejabat Polis Daerah Kunak di sini, hari ini.

Mengenai lawatannya itu, Zaini berkata Polis Diraja Malaysia perlu menambah baik baik penyampaian perkhidmatannya denga setiap aduan yang diterima perlu diambil tindakan segera.

“Setiap yang membuat aduan atau laporan polis itu, pastinya mempunyai masalah dan jangan ambil remeh sebaliknya ambil tindakan segera,” katanya lagi yang turut meninjau aspek kebajikan anggota dan pegawai polis serta logistik di balai polis Kunak.

Sementara itu Ketua Polis Daerah Kunak, Supt Baharin Md Tahir berkata pihaknya berjaya menyelesaikan 106 kes jenayah pada tahun lalu berbanding 48 kes pada tahun 2017.

Selain itu, Baharin berkata hasil daripada penyiasatan efektif, kadar peratusan pertuduhan cawangan siasatan jenayah pada tahun lalu adalah sebanyak 128 kes.


Kahwin Anak Tiri Sendiri

MOSCOW: Seorang Instafamous di Russia mencetuskan kontroversi apabila mengahwini lelaki berusia 20 tahun yang juga ‘bekas’ anak tirinya.

Marina Balmasheva, 35, juga dikecam selepas memuat naik gambar lama keluarga ketika suaminya itu hanya berusia tujuh tahun 13 tahun lalu.

Ketika itu, dia masih berkahwin dengan bapa lelaki berkenaan, Alexey, 45.

Balmasheva dari wilayah Krasnodar Krai di barat Russia bagaimanapun bercerai dengan lelaki terbabit dua tahun lalu selepas 10 tahun hidup bersama.

Portal 7news melaporkan lelaki baharu dalam hidupnya adalah anak bekas suaminya, Vladimir.

Dalam hantaran di Instagram, Balmasheva berkongsi gambarnya di sebelah Vladimir yang ketika itu berusia tujuh tahun dan foto terkini mereka.

Menerusi kapsyen itu, Balmasheva mengatakan dia gembira dengan kehidupan sekarang walaupun ramai orang menghakimi mereka.

“Anda tidak pernah tahu saat kehidupan berubah dan detik anda bertemu dengan orang yang membuat anda tersenyum.

“Saya tahu ada yang menghakimi atau menyokong kami, tetapi kami gembira dan berharap anda juga begitu,” tulisnya.

Satu laporan mendakwa, biarpun berpisah dengan Alexey, Balmasheva mengambil lima anak lelaki itu sebagai anak angkatnya, tetapi tidak termasuk Vladimir.

Jika mereka berkahwin, wanita itu bukan saja bergelar ibu tiri, malah pada masa sama kakak ipar kepada kanak-kanak berkenaan. – Agensi


Sabah Memilih: Musa Aman ‘Turun’ Padang Jumpa Muhyiddin

KOTA KINABALU: Bekas Ketua Menteri Sabah, Tan Sri Musa Aman hadir dalam majlis Perjumpaan Pimpinan Masyarakat Negeri Sabah bersama Perdana Menteri, Tan Sri Muhyiddin Yassin, di sini malam ini.

Beliau tiba di perkarangan Pusat Konvensyen Antarabangsa Sabah (SICC) sebelum menyertai wakil rakyat lain yang turut hadir ke majlis berkenaan.

Selain itu, Pengerusi Perhubungan UMNO Sabah, Datuk Seri Bung Moktar Radin turut berkesempatan bergambar bersama Musa dan Ketua Pimpinan Parti Pribumi Bersatu Malaysia (Bersatu) Sabah, Datuk Seri Hajiji Mohd Noor.

Perdana Menteri yang juga Pengerusi Bersatu, Tan Sri Muhyiddin Yassin merasmikan majlis itu bersempena lawatan kerjanya di Sabah bermula pagi tadi.- AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sebulan dia merenung manja

POLIS menafikan kejadian rogol membabitkan wanita tempatan dan lelaki warga Pakistan di kawasan Gum-Gum, Batu 16, Sandakan yang tular di aplikasi WhatsApp sejak semalam.

Sebaliknya, Ketua Polis Daerah Sandakan, Asisten Komisioner Mohd Azhar Hamin berkata, ia hanya salah faham selepas wanita berusia 22 tahun tidak selesa apabila sering dijeling dan direnung manja oleh lelaki berusia 30-an itu.

“Wanita berkenaan mendakwa lelaki itu sering berada di tempat kerjanya untuk membeli epal dan membuat jelingan yang tidak menyenangkan. Perkara ini berlanjutan selama sebulan.

“Berikutan itu, wanita itu memaklumkan kepada ahli keluarganya sebelum berlaku pertengkaran sehingga tolak menolak.

“Bagaimanapun, kedua-dua mereka hadir ke Balai Polis Sandakan untuk menyelesaikan isu berkenaan,” katanya dalam kenyataan media hari ini.

Mohd Azhar berkata, pihak polis menasihati kedua-dua pihak untuk membuat laporan rasmi.

“Namun kedua-dua mereka tidak mahu memanjangkan perkara itu kerana kejadian seperti rogol, cabul atau diganggu secara langsung dengan lisan mahupun dari segi tindakan fizikal sebenarnya tidak berlaku.

“Tiada sebarang kertas siasatan dibuka untuk kejadian ini dan polis menafikan kejadian rogol berkenaan,” katanya.

Semalam, dua gambar, dua pesanan suara dan video pendek tular melalui Whatapps kononnya terdapat kes rogol membabitkan wanita tempatan dengan seorang lelaki warga Pakistan. – Harian Metro


Sabah Lubuk Emas Baharu Negara

KUALA LUMPUR: Sabah merupakan salah sebuah negeri di Malaysia yang mempunyai potensi perlombongan emas yang besar berdasarkan kepada sumber-sumber yang telah dikenal pasti daripada kerja-kerja cari gali dan penjelajahan yang dijalankan.

Bagaimanapun, hanya sebuah sahaja yang beroperasi iaitu di Balung, Tawau. Lombong emas tersebut mendapat pajakan melombong emas seluar 945 hektar atau 2,338 ekar.

Ketua Pengarah Jabatan Mineral dan Geosains (JMG), Datuk Shahar Effendi Abdullah Azizi berkata, lombong berkenaan mula membuat pengeluaran emas pada September 2018 dan sehingga Mac 2019, sebanyak 230,000 gram emas telah direkodkan dengan nilai lebih kurang RM40 juta.

“Berdasarkan kepada laporan permohonan pembaharuan Skim Pengendalian Melombong di bawah Akta Pembangunan Mineral 1984, sumber emas yang masih terdapat di lombong itu adalah sekitar 6,500 kilogram.

“Sabah kini menjadi salah sebuah negeri pengeluar emas utama di Malaysia. Bagaimanapun Pahang dan Kelatan masih merupakan pengeluar utama emas di negara ini,” katanya kepada Astro AWANI baru-baru ini.

Katanya, perlombongan tanpa mengira jenis mineral adalah bergantung kepada sumber atau rizab yang ada.

Bagi mengetahui sumber atau rizab mineral, kerja cari gali atau penjelajahan perlu dilakukan dan untuk itu, lebih banyak lesen mencari gali perlu dikeluarkan.

Justeru, peranan Kerajaan Negeri penting untuk mengeluarkan lebih banyak lesen bagi menjalankan kerja-kerja mencari gali untuk mendapatkan lebih banyak mineral.

“Berdasarkan kepada prestasi satu-satunya lombong emas di Sabah setakat ini, pengeluarannya agak memberangsangkan dan dijangka dapat mengekalkan pengeluarannya untuk beberapa tahun akan datang berdasarkan kepada sumber atau rizab yang telah dikenal pasti.

“Begitupun, Sabah masih mempunyai beberapa kawasan lain yang telah dikenal pasti mempunyai sumber emas untuk dibangunkan antaranya Ranau, West Sualog dan Kiabau.

“Jadi prospek perlombongan emas di Sabah adalah amat cerah dengan dibantu oleh sokongan padu Kerajaan Negeri untuk memberikan lebih banyak tanah untuk kerja-kerja cari gali atau penjelajahan,” katanya.

Mengulas lanjut, Shahar Effendi memberitahu, pada tahun 2018, terdapat 19 buah lombong emas yang beroperasi di seluruh negara iaitu 10 lombong di Pahang, enam di Kelantan, dua di Terengganu dan sebuah di Sabah.

Pahang masih lagi memegang ‘takhta’ pengeluar utama emas negara pada tahun 2018 dengan pengeluaran sebanyak 1.5 juta gram diikuti dengan Kelantan (1.13 juta gram) dan Sabah (75,750 gram).

Lombong emas di Terengganu masih tidak mencatatkan pengeluaran pada tahun yang sama kerana masih dalam peringkat pembangunan lombong.

“Pengeluaran emas pada tahun 2018 adalah sebanyak 2.7 juta gram dengan nilai anggaran lebih kurang RM518.73 juta.

“Sehingga kini, Malaysia mempunyai sumber emas sebanyak 115 juta gram dengan nilai anggaran RM9.9 bilion di kelima empat negeri iaitu Pahang, Kelantan, Sabah, Terengganu dan Sarawak,” jelasnya.

Bercakap mengenai aktiviti perlombongan haram, Shahar Effendi memberitahu, berdasarkan peruntukan undang-undang sedia ada, perlombongan haram adalah tertakluk di bawah bidang kuasa Kerajaan Negeri mengikut Enakmen Mineral Negeri.

JMG hanya membantu menjalankan aktiviti penguatkuasaan dan pemantauan perlombongan haram yang diketuai oleh agensi Kerajaan Negeri.

“Berkenaan dengan JMG Sabah, buat masa ini tiada pemantauan berkala dapat dijalankan dalam membendung kegiatan perlombongan haram disebabkan ketiadaan punca kuasa dalam Ordinan Melombong 1960 yang dikuatkuasakan di bawah Jabatan Tanah dan Ukur Sabah.

“Namun begitu, kami di ibu pejabat akan membantu dalam aspek teknikal sekiranya Pihak Berkuasa Negeri ingin memohon bantuan dan sokongan dalam pemantauan berkala,” jelasnya.

Berkenaan dengan persepsi negatif perlombongan, kata beliau, JMG memandang serius tentang isu yang berkaitan dengan pencemaran yang didakwa mungkin berlaku berpunca daripada kerja-kerja perlombongan.

Untuk itu, JMG telah mengubah undang-undang supaya dikenakan penalti yang berat sekiranya berlaku perlanggaran syarat berkaitan alam sekitar dari segi perlombongan haram.

“Sekiranya berlaku, kita boleh ambil tindakan yang tegas. Malahan kalau ikut kepada Kementerian Air, Tanah dan Sumber Asli, kita akan mengenakan tindakan yang paling maksimum.

“Pihak yang didapati bersalah akan dikenakan dengan RM500,000 atau penjara tiga tahun atau kedua-duanya sekali jika sabit kesalahan,” katanya. – Awani


Suami Isteri Ditahan Miliki Dadah

KALABAKAN : Sepasang suami isteri warga asing disyaki penagih dadah ditangkap oleh Pasukan Gerakan Am (PGA) di dua lokasi berasingan, di sekitar Ladang Bukit Tukok Batu 3, di sini.

Penolong Pegawai Pemerintah Batalion 14 PGA Tawau, DSP Abd Halim Ahmad berkata pasukannya yang menjalankan tugas di Road Check Point (RCP) kira-kira jam 10 malam telah menahan seorang lelaki dalam keadaan mencurigakan di simpang empat ladang tersebut.

“Hasil pemeriksaan awal, lelaki berumur 31 tahun itu merupakan seorang warga asing dan tidak memiliki sebarang dokumen pengenalan diri yang sah untuk tinggal di negara ini.

“Pemeriksaan lanjut, lelaki terbabit memiliki tiga paket plastik lutsinar berisi ketulan hablur jernih disyaki dadah jenis syabu yang dianggarkan seberat 1.5 gram,”katanya dalam kenyataan media, di sini semalam.

Mengulas lanjut, hasil maklumat yang diterima, pasukan polis telah membuat serbuan ke atas sebuah rumah kongsi tidak bernombor di ladang yang sama.

“Dalam serbuan tersebut, pasukan polis berjaya menahan seorang perempuan warga asing berumur 26 tahun dipercayai isteri kepada suspek tangkapan pertama dan didapati juga tidak mempunyai dokumen pengenalan diri yang sah.

“Hasil pemeriksaan di sekitar rumah suspek berjaya menjumpai satu paket plastik lutsinar disyaki dadah jenis syabu dianggarkan seberat 1.1 gram,”katanya.

Abd Halim berkata, kesemua tangkapan dan rampasan dibawa ke Ibu Pejabat Polis Daerah (IPD) Tawau untuk siasatan lanjut dan kes disiasat mengikut Seksyen 12(2) Akta Dadah Berbahaya (ADB) 1952. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Khas Aidilfitri RM500 Untuk Penjawat Awam

KUALA LUMPUR: Kerajaan hari ini, meluluskan Bantuan Khas Aidilfitri RM500 kepada semua kakitangan awam Gred 56 ke bawah, manakala pesara pula menerima RM250.

Ketua Pengarah Perkhidmatan Awam, Datuk Mohd Khairul Abd Rahman, berkata bayaran bantuan khas itu akan dibuat kepada semua yang layak menerimanya pada 20 Mei ini.

Beliau berkata, bayaran itu membabitkan pegawai Perkhidmatan Awam Persekutuan dalam Kumpulan Pengurusan dan Profesional serta Kumpulan Pelaksana.


PKPDB Di Lahad Datu, Tawau, Kunak, Semporna

KUALA LUMPUR: Kerajaan melaksanakan Perintah Kawalan Pergerakan Diperketatkan Bersasar (PKPDB) Secara Pentadbiran di Lahad Datu, Tawau, Kunak dan Semporna, di Sabah sehingga 12 Oktober ini.

Menteri Kanan (Keselamatan), Datuk Seri Ismail Sabri Yaakob, dalam satu kenyaaan sebentar tadi menyebut PKPDB di empat daerah terbabit akan berkuatkuasa mulai 12.01 tengah malam ini membabitkan seramai 962,661 penduduk.

Katanya, Kementerian Kesihatan Malaysia (KKM) mengesahkan terdapat 1,195 kes positif jangkitan COVID-19 di daerah Lahad Datu, Tawau, Kunak dan Semporna dalam tempoh 1 hingga 27 September (semalam).

Daripada jumlah itu Lahad Datu merekodkan 241 kes, Tawau (634 kes), Kunak (65 kes) dan Semporna (255 kes).

“Mengambil kira jumlah kes terbabit, kerajaan atas nasihat Menteri Kesihatan memutuskan untuk melaksanakan arahan PKPDB secara pentadbiran di kawasan-kawasan ini.

“Pelaksanaan PKPDB ini bagi membendung jangkitan dan penularan COVID-19 dalam daerah berkenaan serta membolehkan aktiviti pengesanan kes secara bersasar dilaksanakan sepanjang tempoh 14 hari,” katanya.

Susulan pelaksanaan langkah kawalan berkenaan, Ismail yang juga Menteri Pertahanan berkata semua penduduk tidak dibenarkan keluar dari kawasan PKPDB berkenaan sepanjang tempoh perintah berkuat kuasa.

Katanya, individu bukan penduduk dan pelawat tidak dibenarkan masuk ke empat daerah terbabit, selain semua aktiviti perniagaan dihentikan kecuali premis yang menjual barangan keperluan dan perkhidmatan asas.

“Pangkalan perubatan akan dibuka di kawasan PKPDB itu. Semua laluan keluar masuk kawasan ke kawasan PKPDB ditutup.

“Bagi memastikan pematuhan perintah ini, Polis Diraja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Jabatan Sukarelawan Malaysia (RELA), pihak berkuasa tempatan dan pegawai yang diberi kuasa akan mengawal seluruh kawasan terbabit,” katanya.

Beliau meminta penduduk bertenang dan memberi kerjasama sepenuhnya kepada petugas-petugas daripada KKM serta mematuhi semua arahan pihak berkuasa.

Penduduk yang memerlukan bantuan atau mempunyai sebarang pertanyaan boleh menghubungi talian khas Ibu Pejabat Polis Daerah seperti berikut, Lahad Datu (089-881255), Tawau (089-752222), Kunak (089-851222) dan Semporna (089-782020).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wenddy Unduk Ngadau Pesta Kaamatan Johor

KOTA KINABALU: Wenddy Kukundu dari daerah Papar dinobatkan sebagai Unduk Ngadau Pesta Kaamatan Peringkat Negeri Johor tahun ini.

Tempat kedua dimenangi Frenerietta Sobitun dari Kampung Pahu, Tambunan manakala, ketiga dimenangi Hemeliza Lasayung dari daerah Tuaran.

Sementara itu, Geo Allen George dari Tambunan dipilih sebagai johan Sebatik Sugandoi KDCA Johor 2019.

Perayaan itu yang diadakan di Dewan Kompleks Tan Sri Rahmat Tampoi, Johor Baharu pada Sabtu telah dirasmikan oleh Setiausaha Sulit Ketua Menteri Sabah Francis Au.

Turut hadir ialah Pengerusi KDCA Johor Haris J Mintu serta Pengerusi Bersama Unduk Ngadau Negeri Sabah Joanna Kitingan dan Datuk Ramahjhan Sulaiman Khan.


Polis Marin Tahan Lelaki Pala’u Miliki Syabu

SEMPORNA, 16 Julai – Pasukan Polis Marin (PPM) menahan seorang lelaki Pala’u di perairan Kampung Hidayat, Pulau Bum Bum dekat sini, kerana memiliki dadah jenis Syabu.

Komander PPM Wilayah 4 Sabah, ACP Mohamad Pajeri Ali berkata lelaki berusia 31 tahun itu ditahan pada 8.30 malam oleh bot ronda PSC54 yang membuat rondaan di kawasan berkenaan yang sebelum itu menahan bot yang dinaiki suspek.

“Hasil pemeriksaan ke atas suspek menemukan dadah seberat 0.5 gram di dalam dompet yang diletakkan di dalam poket seluarnya, selain turut dijumpai dua gulung aluminium foil, sebatang jarum dan satu pemetik api berwarna biru,” katanya dalam satu kenyataan di sini, hari ini.

Mohamad Pajeri berkata, suspek ditahan dan dibawa ke pangkalan Markas Operasi PPM Semporna sebelum diserahkan kepada Jabatan Siasatan Jenayah Narkotik Ibu Pejabat Polis Daerah Semporna untuk siasatan.


Penyamun bersenjata parang ditahan polis

KOTA KINABALU: Lelaki yang menyamun seorang penjaga stor sebuah kedai serbaneka dan isterinya berjaya ditahan pihak polis di Kampung Sembulan di sini.

Pemangku Ketua Polis Daerah Kota Kinabalu Superintendan George Abdul Rakman berkata, kejadian 11 Mei itu berlaku apabila mangsa berada di luar kedai di Sadong Jaya Karamunsing untuk menunggu rakan sekerjanya keluar selepas habis bekerja kira-kira jam 10.24 malam.

“Mangsa kemudiannya didatangi dua lelaki bersenjata parang yang diletakkan di lehernya sebelum meminta telefon bimbit mangsa.

“Salah seorang suspek kemudiannya pergi ke arah kereta mangsa yang diletakkan berhampiran kedai sebelum turut meminta telefon bimbit isterinya sambil mengugut agar wanita terbabit tidak berteriak,” katanya.

George berkata, kedua-dua mangsa bagaimanapun tidak mengalami sebarang kecederaan sebelum membuat laporan polis di balai berhampiran.

“Bertindak dengan kejadian, kedua-dua suspek berumur 24 dan 25 tahun ditahan di Kampung Sembulan dalam satu serbuan antara jam 6.50 hingga 7.50 pagi 15 Mei.

“Suspek pertama adalah warga tempatan dan positif syabu mempunyai lima kesalahan mengikut Akta Dadah Berbahaya 1952 serta satu kesalahan Seksyen 394 Kanun Keseksaan sejak 2014.

“Suspek kedua iaitu warga Filipina ditahan selepas didapati membeli barangan yang dicuri daripada suspek pertama yang menyamun mangsa,” katanya.

Menurutnya, pihak polis turut merampas beberapa barangan termasuk parang yang digunakan semasa kejadian, lima telefon pelbagai jenama, tiga jenis pakaian dengan anggaran keseluruhan sebanyak RM2,500.

“Hasil siasatan lanjut mendapati suspek terlibat dalam empat siri kes mengikut Seksyen 393, 394, 379, 395/397 Kanun Keseksaan di sekitar pusat bandaraya.

“Modus operandi suspek adalah dengan menggunakan parang untuk menakutkan mangsa bagi mendapatkan telefon bimbit sebelum melarikan diri.

“Polis masih mengesan seorang rakan sejenayah suspek yang masih bebas dikenali sebagai Rafi Jakarta atau Duk, 30 warga Filipina yang dikesan kali terakhir di Kampung Sembulan,” katanya. – Utusan Borneo


Datuk Bunuh Isterinya Kerana Tidak Tahan Dengar Gosip Mengenai Mangsa

Seorang lelaki berusia 72 tahun tergamak menetak wajah isterinya sendiri sehingga mati kerana bengang mendengar gosip yang mendakwa isterinya curang.

Dalam kejadian yang berlaku pada petang Selasa 10 Disember 2019, di Tangerang Selatan, Indonesia, suspek yang dikenali sebagai Mbah, baru ke pulang ke rumah dan melihat isterinya (32) sedang menonton TV di sebelah anak mereka berusia 3 tahun sedang tidur.

Mbah kemudian meminta isterinya membuat air kopi untuk melepaskan kepenatan setelah seharian bekerja mencari rezeki untuk keluarga.

Suspek: “Saya haus, ada kopi tak?” Mangsa: “Sudahlah, pergi sana.”

Bengang mendengar jawapan isterinya, suspek terus mengambil golok di atas peti sejuk lalu dilayang ke wajah mangsa bertubi-tubi.

Mangsa mengalami pendarahan teruk dan maut di tempat kejadian. Suspek pula terus melarikan diri dari rumah itu ke rumah anaknya di Gunung Sindur.

Kejadian itu disedari oleh jiran yang kemudian datang memeriksa dan mendapati mangsa sudah tidak bernyawa, sementara anak mangsa menangis tidak berhenti-henti.

Polis tiba di tempat kejadian dan terus melakukan siasatan sebelum menghantar sepasukan anggota polis untuk memberkas suspek.

Ketika diminta keluar dari rumah, suspek keluar dengan tangannya yang masih memegang golok.

Tetapi berjaya ditumpaskan oleh polis dan terus dibawa ke balai untuk tindakan lanjut.

Siasatan awal mendapati, suspek bertindak demikian kerana sudah sekian lama menahan geram lebih-lebih lagi kemarahannya membara selepas mendengar gosip isterinya berlaku curang.

Tetapi, suspek menjelaskan dia tidak berniat untuk membunuh mangsa, hanya sekadar mahu mencederakan wajahnya agar tiada lelaki lain yang mahu mendekatinya.

Sebelum berkahwin pada 2012, suspek merupakan duda dan mangsa juga berstatuskan janda. Gosip yang mengatakan mangsa curang juga mula timbul sejak beberapa tahun sebelum ini.

Polis kemudian meminta suspek menunjukkan bukti bahawa isterinya curang, tetapi suspek tidak dapat berbuat demikian.

Malah dia sendiri tidak pernah melihat mahupun mencekup mangsa berlaku curang.

Suspek akan didakwa di mahkamah dan bakal berdepan dengan hukuman penjara tujuh tahun kerana membunuh.


(VIDEO) Pasangan Maut Terjatuh Dari Jambatan Ketika Sedang Berasmara

Satu pasangan yang sedang berasmara maut selepas pasangan itu terjatuh dari jambatan dalam satu kejadian yang tidak diingini berlaku di Peru.

Pada malam kejadian itu, Maybeth Espinoz, 34, dan Hector Vidal, 36, dalam perjalanan pulang ke rumah selepas berhibur di sebuah kelab malam di Cusco, Sabtu lalu sebelum terjatuh dari ketinggian 50 kaki di Jambatan Bethlehem.

Kejadian itu juga dirakam kamera litar tertutup (CCTV).

Pasangan berkenaan berhenti di jambatan itu untuk bermesra sambil bersandar di tepi pagar besi.

Maybeth kemudian duduk di atas besi tersebut dan kakinya merangkul badan Hector.

Bagaimanapun, Maybeth hilang keseimbangan dan mula terjatuh ke belakang yang juga turut menarik Hector jatuh bersama dengannya.

Pasangan itu cuba berpaut pada besi pagar tetapi gagal lalu terjatuh dari ketinggian 50 kaki.

Difahamkan, pasangan itu berpindah ke Cusco untuk bekerja sebagai pemandu pelancong.


Jangkitan Naik Mendadak, 3 Lokaliti Di Tawau Dikenakan PKPD

KUALA LUMPUR: Kerajaan mengenakan Perintah Kawalan Pergerakan Diperketatkan (PKPD) di tiga lokaliti membabitkan daerah Tawau, Sabah selama 14 hari bermula esok sehingga 14 April ini.

Menteri Kanan (Kluster Keselamatan) Datuk Seri Ismail Sabri Yaakob berkata, tiga lokaliti itu membabitkan Kampung Ranggu Batu 10, Mukim Balung, Fasa 2 Taman Semarak dan Kampung Baru Pasir Putih, Mukim Sri Tanjung susulan berlaku peningkatan mendadak kes jangkitan Covid-19.

Menurutnya, sebanyak 59 ujian saringan dijalankan di kawasan berkenaan sehingga semalam dengan lapan kes positif direkodkan di Kampung Ranggu Batu 10.

“Sebanyak 16 ujian saringan dilaksanakan di Fasa 2 Taman Semarak, enam kes positif dilaporkan manakala baki sembilan sampel saringan sedang menunggu keputusan.

“Kementerian Kesihatan Malaysia (KKM) turut melaksanakan 89 ujian saringan di Kampung Baru Pasir Putih, lapan kes positif direkodkan dan 75 lagi sampel saringan menunggu keputusan. KKM mengesahkan berlaku peningkatan kes secara mendadak di ketiga-tiga lokaliti ini dengan kadar kebolehjangkitan dalam komuniti adalah tinggi,” katanya dalam kenyataan, hari ini.

Ismail Sabri berkata, selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, pihaknya bersetuju melaksanakan PKPD di kawasan berkenaan.

“Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti,” katanya.

Beliau berkata, kerajaan melanjutkan PKPD di Kilang YTY dan Asrama Pekerja, Lekir, Sitiawan, Perak serta Sekolah Henry Gurney, Telok Mas, Melaka yang masing-masing dijadualkan tamat pada esok dan 2 April ini.

“Bagi Kilang YTL serta asrama pekerjanya, KKM sudah melaksanakan 1,174 ujian saringan dan daripada jumlah itu secara kumulatifnya sebanyak 109 kes positif Covid-19 direkodkan.

“KKM mengesahkan masih berlaku penularan jangkitan Covid-19 dalam kalangan penghuni asrama dan kes terakhir dilaporkan adalah pada 28 Mac lalu iaitu tujuh kes.

“Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melanjutkan PKPD di Kilang YTY dan Asrama Pekerja, Lekir, Sitiawan, Perak bermula 2 April ini sehingga 15 April nanti,” katanya.

Menurutnya, KKM melaksanakan 1,277 ujian saringan di Sekolah Henry Gurney, Telok Mas, Melaka dan daripada jumlah itu secara kumulatifnya sebanyak 63 kes positif direkodkan.

“KKM mengesahkan masih terdapat peningkatan kes baru Covid-19 yang dilaporkan di lokaliti dan sebanyak 101 baki sampel ujian saringan sedang menunggu keputusan.

“Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melanjutkan PKPD di Sekolah Henry Gurney, Telok Mas, Melaka bermula 3 April ini hingga 15 April nanti,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peter Anthony Harap GRS Terima KDM Sebelum PRU15

KOTA KINABALU: Bekas Naib Presiden Warisan, Peter Anthony berharap Parti Kesejahteraan Demokratik Rakyat (KDM) yang baru ditubuhkannya akan diterima menyertai Gabungan Rakyat Sabah (GRS) sebelum pilihan raya umum akan datang.

Anthony yang juga Presiden KDM berkata, setakat ini mereka tidak menerima sebarang perkembangan sejak mengemukakan permohonan rasmi untuk menyertai GRS pada 13 Mac.

“Saya dimaklumkan bahawa GRS telah menubuhkan jawatankuasa khas untuk meneliti permohonan kami, jadi kami hanya perlu menunggu,” katanya kepada pemberita selepas mengadakan pertemuan bersama masyarakat Cina di kawasan Sepanggar dekat sini hari ini.

“Kami akan beri masa kepada Ketua Menteri (Hajiji Noor) untuk membuat keputusan.”

Ditanya sama ada beliau yakin KDM akan diterima sebelum pilihan raya umum, ADUN Melalap berkata: “Mudah-mudahan. Tetapi dalam apa jua keadaan, penting bagi kami untuk terus membina hubungan kami dengan rakyat.”

Hajiji yang juga Pengerusi pro tem GRS sebelum ini berkata, satu jawatankuasa khas telah dibentuk untuk menyemak permohonan daripada pihak yang berminat untuk menyertai gabungan itu termasuk daripada KDM dan Pertubuhan Kebangsaan Sabah Bersatu (USNO Baru).

Setakat ini hanya empat pihak secara rasmi menjadi sebahagian daripada GRS, yang didaftarkan secara rasmi bulan lepas.

Selain Bersatu, yang diterajui Hajiji, parti lain ialah Parti Bersatu Sabah (PBS), Parti Solidariti Tanah Airku (STAR) dan Parti Maju Sabah (SAPP).

Anthony, yang juga bekas Menteri Infrastruktur di bawah kerajaan negeri pimpinan Warisan, sebelum ini berkata beliau telah meletak jawatan untuk menubuhkan parti baharu “untuk mengurangkan konflik politik di Sabah”.

Katanya, beliau meninggalkan Warisan kerana parti itu telah tersasar daripada landasan sebenar iaitu memperjuangkan rakyat Sabah selepas ia berkembang ke Semenanjung. ADUN Limbahau Juil Nuatim turut meninggalkan Warisan untuk menyertai Anthony.

Sementara itu, Anthony turut menerima borang permohonan daripada lebih 1,000 orang, dari DUN Sepanggar, yang ingin menyertai KDM. – FMT


Pembalakan, Pelombongan Haram: Sabah Beri Kerjasama Penuh Kepada SPRM

KOTA KINABALU, 28 Sept: Kerajaan Negeri akan memberi kerjasama penuh kepada Suruhanjaya Pencegahan Rasuah Malaysia (SPRM) untuk menyiasat mana-mana laporan berkaitan pembalakan dan perlombongan haram.

Ketua Menteri, Datuk Seri Mohd Shafie Apdal berkata beliau menyerahkan kepada agensi itu untuk menyiasat jika mereka mendapat pelbagai maklumat mengenai pembalakan dan perlombongan haram di negeri ini.

“Kita tidak mahu masuk campur dalam mana-mana siasatan dijalankan. Apa yang penting kita mahukan kegiatan rasuah yang ada di Sabah bukan sahaja dapat dikurangkan sebaliknya dihakis.

“Sebab ni salah satu yang telah menjadi antara perkara disentuh pada Pilihan raya Umum (PRU) lepas di mana masyarakat sebelum PRU mahu kita menangani masalah ini,” katanya.

Semalam, pada Majlis Dialog Ketua Pesuruhjaya SPRM Bersama Media Sabah, Ketua Pesuruhjaya SPRM Latheefa Koya menyatakan kegiatan pembalakan dan perlombongan haram di seluruh negara kini menjadi fokus SPRM.

Beliau yakin Latheefa punya keupayaan serta pengalaman dan Kerajaan Negeri akan membantu perkara serta maklumat yang diperlukan tanpa melindungi mana-mana pihak.

Mengenai kajian semula penggunaan bot pam di negeri ini, Mohd Shafie berkata beliau sudah meminta laporan lengkap cadangan itu daripada Pesuruhjaya Polis Sabah Datuk Omar Mammah.

Laporan itu termasuk merangkumi cadangan daripada agensi keselamatan yang lain.

Menurutnya, beliau sudah meminta Omar membentangkan cadangan itu kepadanya secepat mungkin.


Kerajaan Negeri Sumbang RM95,000 Jayakan Edward Gostaning Project Sumbit Kinabalu Jasamu Dikenang

KOTA KINABALU: Usaha murni kerajaan negeri menyumbang sebanyak RM95,000 kepada Persatuan Malim Gunung Kinabalu bagi menjayakan program Edward Gostaning Project Sumbit Kinabalu Jasamu Dikenang amat dialu-alukan.

Penyelaras projek, Richard Soibi berkata projek amal itu turut meletakkan sasaran untuk mengutip kira-kira setengah juta bagi mengisi tabung persatuan selain membantu membina beberapa kemudahan di Pusat Pemulihan Dalam Komuniti (PPDK) di Ranau.

Dalam program itu katanya, seorang peserta orang kurang upaya (OKU) iaitu Edward Taning akan membuat percubaan mendaki Gunung Kinabalu secara mengundur dengan di pantau oleh ahli jawatankuasa pelaksanaan projek itu yang dianggota beberapa malim gunung.

“Program pendakian secara mengundur ini kami rancang dimulakan pada 8 hingga 13 Mac sekiranya tidak ada halangan pada waktu itu.

“Beliau (Edward) juga telah menjalani latihan sejak beberapa bulan lalu demi menjayakan program amal ini,” katanya ketika ditemui selepas mengadakan kunjungan hormat ke atas Ketua Menteri, Datuk Seri Mohd Shafie Apdal di Pusat Pentadbiran Negeri Sabah (PPNS) di sini, hari ini.

Richard berkata hasil kutipan daripada program itu juga akan digunakan untuk membiayai kemudahan pengangkutan iaitu bas PPDK di daerah berkenaan bagi kegunaan para pelajarnya.

Selain itu katanya mereka mahu membantu membina dewan terbuka di Sekolah Kebangsaan (SK) Bundu Tuhan Ranau dan seterusnya mengisi tabung malim untuk membeli peralatan di asrama malim di Gunung Kinabalu.

Sementara itu, Edward bertekad utuk melakukan projek pendakian itu selepas kali pertama berjaya melakukannya pada 1992.

“Memang ini satu kelainan kerana idea ini juga sebenarnya datang secara tiba-tiba semasa kami sedang berusaha mencari dana untuk membantu kebajikan Rumah Bukit Harapan.

“Sebelum ini saya membuat percubaan pada 1992 dan seterusnya melakukan perkara yang sama iaitu berjalan secara mengundur sebanyak dua kali dari Sandakan ke Penampang pada 2009 serta Lahad Datu ke Kota Kinabalu pada 2012,” katanya.

Beliau yang berasal dari Kampung Mangkaladon, Tamparuli berharap percubaan kali ini dapat memecahkan rekod dunia sekaligus meletakkan kejayaan itu dalam Buku Rekod Malaysia dan Guinness Book of Record. – SabahNewsToday


Guna Dokumen Pengenalan Diri Palsu, Dua Nelayan Ditahan Di Sandakan

SANDAKAN: Dua nelayan disyaki memiliki dokumen pengenalan diri palsu ditahan Agensi Penguatkuasaan Maritim Malaysia (Maritim Malaysia) Zon Maritim Sandakan (ZM Sandakan) di atas sebuah bot nelayan tempatan lebih kurang pukul 7.45 pagi di sini, semalam.

Timbalan Pengarah Operasi ZM Sandakan, Komander Maritim Mohd Khairulanuar Abd Majid berkata, bot nelayan itu bergerak dari laut menuju ke Jeti Pasar Besar Sandakan untuk menurunkan hasil tangkapan ikan campur dianggarkan seberat 400 kilogram sebelum di tahan.

“Seramai 19 awak-awak termasuk tekong berumur diantara 17 hingga 54 tahun diperiksa. Sebelas warga tempatan, lapan warga Filipina, enam daripadanya berdaftar manakala dua lagi pemegang kad IMM13 disyaki palsu.

“Bot dan anak kapal dibawa ke Jeti Zon Maritim Sandakan untuk tindakan lanjut. Kes akan disiasat di bawah Akta Imigresen 1959/63,” katanya.

Tambahnya lagi, orang ramai dinasihatkan agar segera menyalurkan sebarang aduan salah laku jenayah atau kecemasan di laut dengan menghubungi terus bilik operasi 24 jam Zon Maritim Sandakan di talian 089-229504 atau talian MERS 999.


Pengaruh Musa Aman Masih Kuat, Belum Tiba Masa Berundur, Kata Penganalisis

KOTA KINABALU: Seorang penganalisis politik tidak bersetuju dengan tanggapan kes bekas ketua menteri, Musa Aman sudah melewati zaman kemuncaknya dalam politik.

Ia susulan kenyataan Presiden Parti Cinta Sabah, Anifah Aman semalam yang meminta abangnya, Musa berundur dan memberi laluan kepada generasi baru untuk memerintah Sabah.

Timbalan dekan Universiti Malaysia Sarawak, Arnold Puyok memahami apa yang cuba disampaikan Anifah, namun beliau percaya masih banyak yang boleh dilakukan bekas pemimpin nombor satu negeri itu, lebih-lebih lagi dengan pengalamannya dalam politik dan pentadbiran negeri.

Katanya, Musa yang juga penyandang kerusi Sungai Sibuga masih mempunyai pengaruh kuat dan mendapat penghormatan tinggi daripada ahli politik di Sabah.

“Apabila timbul perkara seperti memberi laluan kepada pemimpin baru, tidak dinafikan setiap orang mempunyai pendapat dan cadangan mereka sendiri, tetapi bagi Musa, saya fikir dia mempunyai kekuatan yang boleh diperhitungkan.

“Bagaimana anda mahu jelaskan kebolehan beliau (Musa) mendapat sokongan daripada 32 Adun untuk menjatuhkan Shafie Apdal? Bukankah ia sesuatu yang menakjubkan?” katanya kepada FMT.

Pada 29 Julai lalu, Musa mendakwa mempunyai majoriti mudah untuk membentuk kerajaan negeri baru, selepas mendapat sokongan daripada 33 Adun Sabah.

Seramai 13 daripada Adun yang berpaling tadah terhadap kerajaan negeri pimpinan Shafie datang daripada Warisan, Upko, PKR serta DAP.

Bagaimanapun, usaha Musa gagal apabila Shafie berjaya mendapatkan persetujuan Yang di-Pertua Negeri, Juhar Mahiruddin untuk membubarkan DUN bagi memberi laluan kepada Pilihan Raya Negeri.

Seramai 33 daripada Adun itu memfailkan permohonan semakan kehakiman terhadap keputusan Juhar.

Puyok berkata, Anifah berpotensi menjadi calon ketua menteri.

”Ramai berpendapat sebegitu (Anifah sebagai calon ketua menteri) kerana beliau dilihat boleh diterima oleh semua orang dan beliau juga mempunyai pandangan sederhana serta seorang yang pro-Sabah.”

Selain Anifah, katanya, Presiden STAR, Jeffrey Kitingan dan Presiden PBS, Maximus Ongkili juga boleh dipertimbangkan sebagai calon ketua menteri kerana pengaruh mereka ke atas pengundi Kadazandusun Murut (KDM).

Sementara itu, Lee Kuok Tiung dari Universiti Malaysia Sabah, berkata jika Musa mahu memberi laluan kepada orang lain, mereka yang berminat perlu membuktikan diri mempunyai kemampuan mentadbir Sabah.

”Seperti mana pemilihan calon (pilihan raya) itu haruslah bersandarkan merit dan bukannya kuota.

”Kita lihat setiap kali menjelang penamaan calon, ada pihak memainkan isu calon muda dan wanita misalnya, tetapi jika melobi menggunakan kuota orang muda atau wanita, akhirnya kalah dan hanya akan merugikan parti sendiri.

”Bukan itu saja, dalam konteks lebih besar, jika meletakkan calon tiada kemampuan, sesebuah parti itu dalam kedudukan bahaya kerana kekurangan majoriti kerusi untuk membentuk kerajaan.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat tinggal separuh badan dibaham buaya di Sungai Kinabatangan

SANDAKAN: Mayat lelaki yang ditemui dalam keadaan tragis dengan hanya separuh badan di Sungai Segaliud, semalam, disahkan mati akibat serangan buaya.

Identiti lelaki ditemui oleh anggota bomba yang menjalankan operasi mencari dan menyelamat pada jam 4.20 petang itu disahkan sebagai Kastelo Karlos, 40.

Difahamkan, mangsa yang bekerja sebagai buruh ladang itu keluar memancing di kawasan sungai bersendirian kelmarin, sebelum dilaporkan hilang.

Ketua Polis Daerah Sandakan, Asisten Komisioner Mohd Azhar Hamin, berkata menyedari mangsa tidak pulang ke rumah hingga jam 5 petang, keluarga mangsa keluar mencarinya di kawasan sungai berkenaan.

“Bagaimanapun mangsa tidak ditemui dan ahli keluarga hanya menjumpai peralatan memancing, motosikal serta telefon bimbit miliknya.

“Pada hari berikutnya, usaha mencari dan menyelamat dijalankan oleh bomba, Pasukan Polis Marin (PPM) dan dibantu penduduk kampung.

“Bomba kemudian menemui mayat mangsa kira-kira empat kilometer dari lokasi motosikal dan peralatan memancing mangsa ditemui,” katanya dalam satu kenyataan.

Mohd Azhar berkata, berdasarkan kecederaan anggota badan, dipercayai mangsa dibaham buaya dan kes diklasifikasikan sebagai mati mengejut.

Semalam, bomba menemui mayat mangsa hanya dari pinggang ke kaki dipercayai terputus dipercayai akibat serangan buaya. – Berita Harian


Dr Mahathir Dijangka Tubuh Parti Baharu Petang Ini

KUALA LUMPUR: Bekas Pengerusi Parti Pribumi Bersatu Malaysia (Bersatu), Tun Dr Mahathir Mohamad dijangka menubuhkan sebuah parti baharu dinamakan Parti Bersatu Rakyat Malaysia pada petang ini.

Menurut sumber, satu majlis pengumuman bagi penubuhan parti baharu itu oleh kem Dr Mahathir bersama enam lagi pemimpin Bersatu yang dipecat difahamkan akan diadakan di sebuah hotel di Bangsar pada jam 4.30 petang nanti.

Bagaimanapun, perkara itu masih bergantung kepada keputusan kes saman dikemukakan Dr Mahathir dan lima pemimpin Bersatu lain bagi mencabar keputusan pemecatan mereka di Mahkamah Tinggi Kuala Lumpur hari ini.

Pada 9 Jun lalu, Dr Mahathir dan enam yang lain mengemukakan saman ke atas Presiden Bersatu, Tan Sri Muhyiddin Yassin, tiga pemimpin Bersatu lain dan Pertubuhan Pendaftar (ROS) bagi mencabar keputusan pemecatan mereka dari jawatan masing-masing dalam Bersatu.

Lima yang lain adalah bekas Menteri Besar Kedah, Datuk Seri Mukhriz Mahathir yang jawatan terakhir selaku Timbalan Presiden Bersatu; Ketua Armada Bersatu, Syed Saddiq Syed Abdul Rahman; bekas Menteri Pendidikan, Dr Maszlee Malik; bekas Timbalan Menteri Kewangan, Datuk Amiruddin Hamzah dan bekas Setiausaha Agung Bersatu, Datuk Marzuki Yahya.

Dalam saman itu, plaintif memohon pengisytiharan, antaranya mereka adalah adalah ahli Bersatu sah, masih lagi memegang jawatan parti dan layak bertanding pemilihan parti.

Mereka memohon pengisytiharan supaya semua surat pemecatan ditandatangani Muhammad Suhaimi bertarikh 28 Mei lalu dan pengesahan melalui mesyuarat Majlis Pimpinan Tertinggi (MPT) parti bertarikh 4 Jun lalu adalah tidak sah dan terbatal.

Bagaimanapun, peguam, Hanif Khatri menegaskan Syed Saddiq kemudiannya menarik balik tuntutan saman dikemukakan, bagaimanapun tuntutan lain akan diteruskan.

Pemecatan dibuat ke atas kem Dr Mahathir yang kini dipanggil Bersatu Blackout itu atas alasan berada dalam kedudukan pembangkang pada persidangan Dewan Rakyat yang diadakan 18 Mei lalu.

Susulan kes saman itu, Muhyiddin yang juga Perdana Menteri bersama Setiausaha Agung Bersatu, Datuk Seri Hamzah Zainuddin dan Setiausaha Eksekutif Bersatu, Muhammad Suhaimi Yahya dan ROS selaku defendan memfailkan permohonan untuk membatalkan saman itu pada 17 Jun lalu.

Permohonan itu difailkan peguam Muhyiddin, Rosli Dahlan atas alasan saman tersebut satu tindakan yang remeh dan menyalahgunakan proses mahkamah, selain Dr Mahathir dan lima plaintif lagi tidak mempunyai locus standi untuk memfailkan saman sivil.

Sebelum ini, Dr Mahathir berulang kali memberi gambaran akan menubuhkan sebuah parti baharu sekiranya keputusan mahkamah tidak memihak kepadanya sewaktu berucap dalam beberapa program jelajah Bersatu Blackout di seluruh negara.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Warga Tempatan Antara 7 Penagih Ditahan Di Papar

PAPAR: Polis berjaya menahan tujuh penagih serta merampas sejumlah dadah dalam dua serbuan berasingan sekitar sini.

Ketua Polis Daerah Papar Deputi Superintendan Batholomew Umpit berkata tangkapan pertama berjaya dilaksanakan di sekitar kawasan Papar malam kelmarin.

“Operasi yang dijalankan sepasukan anggota dari Bahagian Siasatan Jenayah Narkotik IPD Papar berjaya menahan lima lelaki warga tempatan berumur 20 hingga 30-an.

“Hasil saringan terhadap kelima-lima suspek mendapati mereka terlibat dalam penyalahgunaan dadah selepas disahkan positif dadah jenis methapetamine dan amphetamine,” katanya.

Tambahnya semasa penahanan suspek polis turut merampas satu paket plastik lutsinar yang mengandungi 0.18 gram syabu.

Sementara itu dalam operasi berasingan, dua lagi penagih ditahan di Jalan Kimanis-Keningau.

“Kedua-dua suspek berumur lingkungan 20-an ditahan anggota dari Cawangan Kereta Peronda (MPV) Bahagian Pencegahan Jenayah dan Keselamatan Komuniti (BPJKK) IPD Papar.

“Polis turut merampas 0.50 gram syabu daripada suspek yang positif dadah itu,” katanya sambil menambah kesemua suspek dibawa ke IPD Papar untuk tujuan dokumentasi dan akan ditahan reman.

Tambahnya kes disiasat mengikut Seksyen 12(2) dan 15(1)(a) Akta Dadah Berbahaya 1952.

Batholomew berkata kejayaan tangkapan adalah salah satu usaha polis khususnya IPD Papar dalam mengatasi penyalahgunaan dadah selain memastikan penduduk sekitar daerah ini mematuhi Prosedur Standard Operasi (SOP) yang ditetapkan bagi norma baharu Perintah Kawalan Pergerakan Pemulihan (PKPP).- Utusan Borneo


JIM Sabah Tahan 28 Individu Termasuk GRO Dalam Serbuan Di Pusat Hiburan

PENAMPANG : Seramai 28 individu tanpa dokumen pengenalan diri ditahan dalam serbuan di sebuah pusat hiburan di Pekan Koidupan, Jalan Penampang Baru, di sini, malam tadi.

Dalam operasi pada 11.40 malam itu, semua pendatang asing tanpa izin (Pati) yang ditahan membabitkan enam lelaki serta 22 wanita dipercayai pelayan pelanggan (GRO).

Jurucakap Jabatan Imigresen Malaysia (JIM) Sabah berkata, dalam operasi berkenaan, seramai 75 individu membabitkan pekerja dan pengunjung premis menjalani pemeriksaan dokumentasi.

Katanya, hasil pemeriksaan mendapati, 28 daripada individu terbabit gagal mempamerkan dokumen yang sah dan melanggar akta imigresen.

“Mereka yang ditahan adalah membabitkan lima lelaki dan 15 wanita warga Filipina serta seorang lelaki dan tujuh wanita warga Indonesia.

“Siasatan dibuat mengikut Seksyen 6(1)(c) Akta Imigresen 1959/63 dan Peraturan 39(b) Peraturan-Peraturan Imigresen 1963,” katanya.

Katanya, operasi berkenaan dijalankan dengan kekuatan seramai 37 pegawai dan anggota JIM. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tidak Mampu Belikan Anaknya Beg Sekolah, Bapa Anyam Beg Sekolah Guna Tali Rafia

Kemboja: Setiap ibu bapa mahukan yang terbaik buat anaknya.

Ini pula kisah yang berlaku di Kemboja apabila seorang bapa menganyam tali rafia sehingga menjadi sebuah beg sekolah untuk anaknya.

Kisah itu mencuri perhatian ramai pengguna laman sosial Facebook apabila ia dikongsi oleh pengguna laman itu dengan nama Sophous Suon.

Muat naik itu turut disertakan dengan beberapa keping gambar menunjukkan beg sekolah berkenaan yang dilihat diperbuat menggunakan anyaman tali rafia biru.

Selain itu, beg berkenaan juga dilengkapi dua tali hitam serta kancing yang dijadikan sebagai penutup beg berkenaan.

Malah, beg tersebut juga kelihatan kukuh untuk membawa beberapa buku sekolah.

Menurut individu yang memuat naik foto-foto berkenaan, beg tersebut dianyam oleh bapa kanak-kanak lelaki tersebut kerana bapanya tidak mampu membelikannya beg sekolah yang sebenar.

Perkongsian tersebut mendapat lebih dari lima ribu perkongsian di laman berkenaan.


Musa Aman Tidak Bertanding

SANDAKAN: Tan Sri Musa Aman tidak bertanding dalam Pilihan Raya Negeri (PRN) Sabah 2020 selepas beliau tidak hadir menyerahkan borang pencalonan di ketiga-tiga DUN di Libaran.

Pegawai Pengurus, Irman Tajuddin Edy telah mengumumkan proses penamaan calon ditutup.

Sebelum ini, Musa dijangka bertanding di DUN Sungai Manila.

Dalam pilihan raya 2018, beliau menang di DUN Sungai Sibuga.


COVID-19: Kes Positif Di Sabah Terus Menurun

KOTA KINABALU: Kes positif baharu Covid-19 di Sabah menurun kepada 190 kes dengan satu kematian dan tiga kluster baharu dilaporkan.

Menteri Kerajaan Tempatan dan Perumahan, Datuk Seri Panglima Masidi Manjun berkata, tiga kluster baharu yang dikesan di tempat kerja adalah kluster Jalan Satu, KKIP di Kota Kinabalu dan Tuaran; kluster Ladang Tangkarason, Beluran; dan kluster Bandar Lama, Tawau.

Kluster Jalan Satu, KKIP mencatatkan tiga kes positif dan kes indeks membabitkan pekerja gedung pakaian di Kota Kinabalu dan kemudian merebak kepada keluarga yang bekerja di gudang di KKIP. Manakala, kluster Ladang Tangkarason, Beluran mencatatkan 16 kes positif dimana, kes indeks dikesan melalui saringan pekerjaan.

Untuk kluster Bandar Lama, Tawau pula, lima kes baharu dikesan dengan kumulatif 24 kes positif. Kes indeks membabitkan pekerja di pusat bandar yang dikesan melalui saringan bergejala.

Satu kes kematian hari ini dilaporkan di Sandakan membabitkan jenazah lelaki berusia 89 tahun yang dibawa ke Hospital Duchess of Kent.

Hari ini Beluran bertukar dari zon jingga kepada zon merah sementara, Nabawan dan Tambunan berubah dari zon jingga kepada zon kuning.

Masidi berkata, daripada 190 kes baharu hari ini, Kota Kinabalu kekal mencatatkan kes tertinggi dengan 33 kes, diikuti dengan Papar (23), Beluran (19), Keningau (18), Sandakan (15), Tawau (15), Lahad Datu (13), Sipitang (12), Tuaran (11), Putatan (8), Penampang (8), Kota Marudu (4), Kudat (3), Kunak (2), Kota Belud (2) dan masing-masing satu kes di Kinabatangan, Telupid, Semporna dan Pitas.

Menurutnya, daripada 190 kes positif itu, sebanyak 95 kes dari saringan kontak rapat, saringan bergejala 27 kes, saringan kluster baharu dan sedia ada 41 kes, saringan Perkeso 12 kes dan 15 kes adalah dari lain-lain kategori.

Sementara itu, sebanyak 337 kes pulih dilaporkan, dengan kumulatif kes sebanyak 46,238 kes. Kes kematian di Sabah bertambah menjadi 328 kes.

Setakat ini, sebanyak 49,610 kes Covid-19 dilaporkan di Sabah dengan 1,928 kes aktif yang sedang menerima rawatan, iaitu 656 orang di hospital dan 1,263 orang di Pusat Kuarantin dan Rawatan Berisiko Rendah (PKRC) serta sembilan kes di Pusat Tahanan Sementara (PTS) atau penjara.

Terdapat 91 orang ditempatkan di Unit Rawatan Rapi (ICU) dan 24 orang memerlukan alat bantuan pernafasan.

Bilangan keseluruhan katil di hospital dan PKRC di Sabah kekal 6,121 katil dan peratus penggunaan adalah 31.5 peratus.

Bagi sekatan jalan raya (SJR), sebanyak 36,384 kenderaan diperiksa dalam tempoh 24 jam dan 88 kenderaan diarah berpatah balik. Manakala, 43 kompaun dikeluarkan atas kesalahan melanggar prosedur operasi standard (SOP) Covid-19. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JKM Hantar Bantuan Segera Kepada Mangsa Kebakaran Di Sembulan

KOTA KINABALU: Jabatan Ketua Menteri (JKM) menyalurkan bantuan segera berbentuk wang ihsan kepada 22 ketua keluarga mangsa kebakaran di Kampung Sembulan Baru yang berlaku semalam.

Bantuan tersebut diserahkan Setiusaha Kerajaan Negeri, Datuk Safar Untong ketika menziarahi mangsa yang ditempatkan sementara di Dewan Sembulan hari ini.

“Dewan ini kita buka seawal 7 pagi tadi, kita telah berjaya menyampaikan wang ihsan kepada 22 keluarga yang telah mendaftar di pusat bencana di dewan ini dan ini adalah statistik yang kita terima kalau ada yang belum dapat sila mendaftar di sini supaya bantuan boleh disalurkan oleh kerajaan negeri melalui Jabatan Ketua Menteri.

“Saya difahamkan makan minum selama tiga hari ini akan disediakan oleh Jabatan Kebajikan Negeri Sabah,” katanya ketika ditemui pemberita selepas menyerahkan bantuan berkenaan.

Sementara itu, Safar menyeru agar semua agensi kerajaan membantu urusan setiap mangsa terutama berkenaan permohonan dokumen baharu kerana amat penting untuk disiapkan segera bagi memudahkan urusan harian mereka.

Tambahan pula katanya, sebahagian mangsa adalah kanak-kanak yang akan mula bersekolah tahun depan, justeru mereka amat memerlukan dokumen tertentu.

“Kita dimaklumkan sebahagian besar rumah yang terlibat terbakar sepenuhnya, mereka tidak sempat selamatkan dokumen peribadi dan baju-baju mereka juga hangus, jadi saya menyeru kepada agensi dan pihak berkuasa yang berkaitan supaya memproses dan memudah cara penggantian dokumen dokumen peribadi kepada mangsa-mangsa yang terlibat.

“Jadi ini akan memudahkan mereka jika ada yang mendaftar sekolah akan bermula minggu pertama Januari tahun depan jadi dokumen-dokumen ini amat diperlukan oleh anak-anak yang akan pergi ke sekolah dan begitu juga ibu bapa serta sebagainya urusan harian mereka perlukan dokumen-dokumen itu,” jelasnya.

Dalam kejadian pada pukul 11.32 malam tadi, api yang marak membakar kesmeua rumah itu serta empat motosikal milik penghuni di situ.

Jabatan Bomba dan Penyelamat Malaysia (JBPM) Sabah dalam satu kenyataan berkata, 35 anggota dihantar untuk mengawal kebakaran dan tiada sebarang kecederaan atau kematian dilaporkan.


Blue Hole Lahad Datu mampu tarik pelancong dunia

LAHAD DATU, 10 Mac – Teluk Darvel di Lahad Datu, diyakini mampu menarik kedatangan pelancong dunia berikutan penemuan tapak selam skuba yang ikonik dikenali sebagai ‘Blue Hole’ (Lubang Biru) di Terumbu Tingkayu, di situ, baru-baru ini.

Penemuan itu direkodkan pada 14 Feb lalu oleh sekumpulan penyelam skuba termasuk penyelidik dari Taman-Taman Sabah (TTS) yang mengikuti Ekspedisi Saintifik bagi mengumpul data sumber marin di Teluk Darvel.

Lebih menarik, Blue Hole itu ditemukan dengan dua struktur lubang biru, berbanding Blue Hole lain di dunia yang hanya ada satu lubang.

“Setiap satu berkedalaman 15 meter (45 kaki) ke dasar laut,” katanya dalam satu temu bual.

Menceritakan perkara itu, Pegawai Penyelidik Kanan TTS, Nasrulhakim Maidin berkata Blue Hole seumpama itu adalah penemuan tunggal di Sabah dan berkemungkinan di Malaysia.

“Jika struktur terumbu separa tenggelam ini (seperti gua dalam air) dipromosi sebagai tapak selam skuba, ia boleh menjadi daya tarikan pelancongan hebat seperti di The Great Blue Hole of Belize (Amerika Tengah), Blue Hole Dean (Bahamas), selain Dragon Blue Hole (China).”

Menurutnya penemuan terjadi apabila peta remote sensing mengesan kawasan terumbu karang tetapi tidak menyangka tapak itu adalah Blue Hole.

“Kita teroka kedua-dua lubang dengan air biru sangat cantik. Kita menyelam menggunakan satu tangki gas sahaja,

“Pengalaman menakjubkan, apabila kita keluar dari Blue Hole itu kiri dan kanan kita lihat terasa seperti menyusuri permatang gunung di permukaan laut.

“Tempat itu boleh dibuka kepada penyelam ‘open water’ selain boleh dijadikan tapak aktiviti sea-walking,” katanya.

Nasrulhakim berkata, Blue Hole itu sesuai dipromosikan sebagai antara tapak selam pelancongan kerana kedudukan strategik, dekat dengan Pulau Sipadan di Semporna.

“Kalau naik bot dari silam coast conservation area (scca) ke Blue Hole itu ambil masa 30 minit dan dari Sipadan sejam (kalau bot laju) dan dua jam (bot perlahan), pelancong di Semporna boleh terus ke Blue Hole Teluk Darvel,” katanya.

Bagaimanapun, menurutnya bagi mengangkat kawasan itu ke mata dunia, Teluk Darvel seluas 100,000 hektar yang meliputi Blue Hole dan 50 pulau itu perlu diwartakan kerajaan negeri sebagai kawasan perlindungan marin.

Langkah itu perlu direalisasikan ke arah membangunkan Teluk Darvel di Lahad Datu sebagai destinasi pelancongan dunia berkonsepkan eko pelancongan atau pelancongan penyelidikan.

“Pewartaan ini langkah awal memulihara sumber marin di kawasan berkenaan, misalnya di Blue Hole itu kita dapati tempat tersebut banyak coral tetapi kurang ikan.

“Bila dive di kedalaman 13 meter kami jumpa 10 bubu (alat tangkap ikan) tapi kelihatan sudah koyak-koyak mungkin tinggalan dulu yang digunakan secara agresif menangkap ikan kerana kita lihat tiada bibit kerapu (grouper) langsung di kawasan itu,” katanya.

Katanya, pewartaan itu bakal mengangkat Lahad Datu sebagai antara pilihan destinasi pelancongan di Sabah sekali gus menjadi antara penyumbang utama kepada pendapatan negeri.

“Tahun lalu sahaja, hasil pelancongan Sabah direkodkan RM7.8 bilion dan pendapatan ini boleh dijana lagi dengan merancakkan produk (pelancongan) baharu seperti Teluk Darvel ini,” katanya dan turut menyatakan mereka menemukan empat tapak selaman skuba lain di situ.

Sementara itu, setuju mengenai pewartaan Teluk Darvel, Pensyarah (Bidang Biologi Penyu) di Institut Penyelidikan Marin Borneo, Universiti Malaysia Sabah, Prof Madya Dr Juanita Joseph, berkata program ekspedisi saintifik itu turut merekodkan penemuan dua spesies penyu iaitu green turtle serta sea hawksbill turtle.

“Penyu liar ini ditemui di Pulau Baik dan Pulau Tabawan. Kalau tengok di kawasan sekitar pulau ada coral dan seagrass, penyu ini makan seagrass.

“Nelayan dan anggota pasukan keselamatan di Tabawan yang ditemu bual turut mengakui penyu  banyak di kawasan pulau tersebut,” katanya.

Menurutnya, jika kerajaan mewartakan teluk itu, kemungkinan besar dapat menarik banyak penyu ke pulau tersebut seperti di Semporna selain dapat membaikpulih kawasan rosak seperti kawasan terumbu karang yang mati akibat di bom.

Juanita dalam pada itu berkata pembersihan pantai dan laut di beberapa kawasan di Teluk Darvel perlu dilaksanakan ekoran penemuan sampah sarap di situ.

Selain sampah, katanya mereka turut menemukan bubu lama serta ‘ghost net’ yang dibuang ke laut dan kesannya boleh membunuh hidupan marin seperti penyu.

Pada 11 Feb lalu, seramai 21 penyelidik pelbagai bidang daripada Taman Taman Sabah, Universiti Malaysia Sabah, Agensi Remote Sensing terlibat dalam Ekspedisi Saintifik Teluk Darvel 2019.

Program tujuh hari itu dianjurkan Yayasan Sabah dan Pejabat Daerah Lahad Datu.


PRK Sandakan : PAS gerakkan jentera untuk menangkan PBS

SANDAKAN : PAS akan menggerakkan jenteranya daripada seluruh negeri Sabah bagi membantu memenangkan PBS dalam PRK Sandakan yang sedang berlangsung kini.

PBS yang mewakili calon Bumiputera Sabah perlu diberi kemenangan, lebih-lebih lagi kemudaratan yang dibawa oleh DAP adalah besar.

Demikian kata Timbalan Pesuruhjaya III PAS Sabah, Sahar Abdul Majid semalam selepas Mesyuarat Jentera Operasi PAS Sabah sempena PRK Sandakan di Pejabat PAS, dekat sini.

Berdasarkan situasi semasa, DAP berusaha menghakis tiga tunjang utama negara iaitu institusi raja, hak-hak bumiputera dan hak-hak umat Islam ulas Sahar yang juga merupakan Pengarah Jentera Operasi PAS Sabah PRK Sandakan.

“Setahun pemerintahan DAP bersama PH dan Warisan yang memegang polisi negara memperlihatkan kerosakan yang dibawa oleh mereka adalah lebih banyak berbanding kebaikan,” tambah Sahar.

Tegas Sahar, ekoran perkara tersebut PAS mengambil pendekatan bekerjasama dengan PBS bagi menguatkan gabungan pembangkang tempatan Sabah demi kepentingan rakyat umum.


PBB Kengeluarkan Ganja Dari Senarai Bahan Narkotik

VIENNA: Negara anggota agensi Dadah Pertubuhan Bangsa-Bangsa Bersatu (PBB) mengundi untuk menggugurkan status ganja daripada senarai kawalan ketat dadah narkotik.

Langkah itu selaras dengan cadangan Pertubuhan Kesihatan Sedunia (WHO) untuk melakukan kajian terhadap penggunaan ganja dalam sektor perubatan.

Persidangan tahunan Suruhanjaya Dadah Narkotik memperoleh undian 27 menyokong berbanding 25 menolak pengguguran ganja daripada Jadual IV, Konvensyen Tunggal Dadah Narkotik 1961 iaitu peraturan global yang mengawal kawalan dadah.

Undian itu adalah berdasarkan cadangan WHO pada 2019 yang menakrifkan ganja sepatutnya dikawal bagi mencegah sebarang risiko kesan dadah itu dan pada masa sama, tidak menghalang akses serta kajian berkaitan kegunaan perubatan.

Dadah lain dalam Jadual IV itu termasuk heroin, fentanyl dan bahan candu yang dikategorikan sebagai berbahaya serta boleh menyebabkan kematian.

Mengikut penemuan WHO, ganja tidak mempunyai risiko kematian kerana berupaya mengurangkan kesakitan dan sawan.

Kenyataan PBB mengenai persidangan itu bagaimanapun tidak memperincikan negara mana yang menyokong atau menolak usul itu termasuk alasan undian yang disifatkan sengit.

Kata PBB lagi, pihak yang mengambil bahagian akan menyelaras tindakan kawalan khusus yang diperlukan dengan mengambil kira sifat berbahaya daripada ubat yang disenaraikan dalam Jadual IV. – Agensi


Pelajar Tahun 3 Hadiahkan Cikgunya Ayam Hidup Sebagai Hadiah Sempena Hari Guru

Seorang pelajar tahun 3 dari dari sebuah sekolah di Santos City, Filipina menjadi sebutan ramai selepas dia telah membuat kejutan amat bermakna kepada gurunya sempena hari guru.

Mana tidaknya, pelajar yang berkenaan telah menghadiahkan gurunya itu seekor ayam yang masih hidup sebagai hadiah hari guru ketika disambut di sekolah.

“Ketika kebanyakkan pelajar memberikan bunga, coklat, kek dan belon sebagai hadiah, ini yang paling istimewa sebab dapat seekor ayam hidup”.

“Tidak kira mahal atau murah hadiah itu, yang penting ianya adalah pemberian ikhlas,” tulis Talon di laman Facebooknya.

Kisah ini mendapat liputan luas daripada media Filipina di mana rata-rata netizen menyifatkan hadiah yang diberikan oleh murid berkenaan amat bermakna dan beliau amat menghargai gurunya walaupun kemungkinan dia bukan dari golongan keluarga berada.


Bella Astillah Bersalin Tanpa Suami

KUALA LUMPUR: Hanya menanti hari menimang cahaya mata kedua, pelakon dan penyanyi, Bella Astillah reda terpaksa memasuki dewan bersalin sendirian tanpa ditemani suami tersayang, Aliff Aziz.

Bella atau nama sebenarnya, Dayang Nabellah Awang Astillah, 26, dijangka melahirkan cahaya mata perempuan pada 17 Julai ini.

Bella berkata, apa yang lebih penting adalah memastikan proses bersalin berjalan lancar.

Penyanyi lagu Tenang itu berkata, biarpun berbulan-bulan tidak dapat bertemu berikutan pintu sempadan masih lagi ditutup, namun Aliff tak lupa tanggungjawab sebagai suami dan bapa.

“Aliff tanpa gagal menghubungi setiap hari bertanya khabar mengenai saya dan anak, Ayden Adrean yang kini berusia tiga tahun.

“Kesibukan kerja juga menyebabkan saya tidak sempat melayan perasaan. Lagipun, saya tidak bersendirian, ibu, ayah dan adik beradik sentiasa menemani. Jadi, saya tidak kesunyian atau sedih terpaksa melalui proses mengandung dan bersalin tanpa suami di sisi.

“Fokus saya hanya mahu proses bersalin berjalan lancar. Lagipun, saya sudah dewasa, tiada masa untuk terlalu banyak berfikir hal sedemikian. Sebaliknya, saya hanya reda dan bersabar dengan apa yang berlaku,” katanya kepada BH Online.

Sepanjang mengandungkan anak kedua, kata Bella, dia hanya mengalami alahan pada peringkat awal, tetapi kini selepas memasuki trimester ketiga, keadaannya kembali normal.

Bella berkata, dia tidak pernah mengeluh apabila pintu sempadan masih belum dibuka kepada orang luar kerana keputusan kerajaan demi kebaikan rakyat.

Walau berjauhan, Bella berkata, dia tetap merasa dekat dengan suaminya kerana setiap hari mereka saling berhubung untuk bertanya khabar.

“Walaupun berjauhan tidak bermakna Aliff melepaskan tanggungjawabnya. Kami berhubung setiap hari sama ada melalui panggilan suara dan video. Suami selalu mengambil berat mengenai saya dan bayi dalam kandungan, jadi saya tidak terasa sunyi.

“Apa yang berlaku adalah sesuatu yang tidak dijangka. Saya akan mengikut sahaja keadaan, jika pintu sempadan di buka kembali, Alhamdulillah. Saya percaya ini semua dilakukan untuk kebaikan, jadi tak perlu untuk saya mengeluh. Semua orang terjejas akibat pandemik COVID-19,” katanya.

Bella dan Aliff mendirikan rumah tangga pada 9 September 2016. Bagaimanapun, rumah tangga mereka beberapa kali diuji hingga kemuncaknya berakhir dengan perceraian pada 16 Mei, tahun lalu. Namun, pasangan berkenaan kembali rujuk ketika dalam tempoh edah, tetapi perkara itu dirahsiakan kepada pengetahuan umum.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan 19 Individu Termasuk Pengedar Dadah Di Tuaran

TUARAN: Seramai 19 individu termasuk seorang pengedar dadah ditahan menerusi 14 serbuan dalam tempoh dua minggu yang berakhir kelmarin.

Operasi yang dijalankan Bahagian Siasatan Jenayah Narkotik Ibu pejabat Polis Daerah (IPD) Tuaran dengan menyasarkan beberapa lokasi di sekitar daerah ini.

Ketua Polis Daerah Tuaran, Deputi Superintendan Mohd Hamizi Halim berkata antara lokasi yang menjadi tumpuan iaitu Taman Perumahan Telipok Ria, Taman Sri Rugading, Kampung Mengkabong dan pekan di daerah ini.

“Hasil operasi itu menahan seramai 19 individu terbabit penyalahgunaan dadah iaitu seorang disyaki pengedar, empat lagi bagi kesalahan memiliki dadah diikuti 14 individu positif dadah.

“18 individu yang ditahan adalah warga tempatan manakala seorang warga asing yang berusia 17 hingga 40 tahun,” katanya menerusi kenyataan media hari ini.

Mohd Hamizi berkata jumlah keseluruhan rampasan dadah pada tempoh itu sebanyak 10.72 gram syabu dianggarkan bernilai RM1,608 mengikut harga pasaran semasa.

“Semua individu itu ditahan mengikut kesalahan masing-masing iaitu Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952.

“Polis mengucapkan terima kasih kepada orang ramai yang menyalurkan maklumat kegiatan berkaitan dadah atau jenayah lain khususnya di daerah ini,” katanya. – SabahNewsToday


32 premis di sekitar Penampang dikendali warga asing diarah tutup

PENAMPANG: Sebanyak 32 kedai runcit yang dikendali warga asing diarahkan tutup selepas didapati beroperasi tanpa lesen sah di beberapa perkampungan di sini pada Rabu.

Kaunselor Majlis Daerah Penampang Michael Buji sebagai pengerusi Operasi Bersepadu Pemeriksaan Lesen Kedai Runcit berkata operasi dijalankan selepas beberapa agensi terlibat menjalankan risikan sejak awal bulan lepas.

“Kita berjaya mengenal pasti 32 kedai runcit di beberapa perkampungan sekitar daerah ini diusahakan warga Pakistan.

“Sepanjang operasi yang dibahagikan kepada tiga kumpulan itu berjaya mengesan beberapa salah laku dan pelanggaran undang-undang mengikut Akta Pelesenan serta undang-undang Jabatan Tanah dan Ukur,” katanya.

Menurutnya antara kesalahan utama dilakukan pihak peniaga warga asing terbabit adalah dengan beroperasi tanpa lesen sah serta menggunakan lesen sudah tamat tempoh dan tidak diperbaharui sejak lima tahun lalu.

“Kedai runcit yang diperiksa juga kebanyakannya dimiliki warga tempatan iaitu penduduk kampung sendiri. Bagaimanapun, kedai terbabit disewakan kepada warga asing bagi memudahkan mereka mendapatkan wang sewa setiap bulan selain mendapatkan untung lebih.

“Ada dalam kalangan peniaga ini berkahwin dengan warga tempatan bagi memastikan perniagaan mereka dapat dijalankan dengan lancar menggunakan pemilikan lesen daripada isteri mereka.

“Kita juga mengesan tindakan peniaga yang membuka kedai runcit menggunakan lesen dari daerah lain iaitu di Kundasang yang mana tindakan ini menyalahi undang-undang pelesenan itu sendiri,” katanya.

Michael berkata pihaknya turut mengesan tindakan pemilik kedai menjalankan perniagaan kedai runcit menggunakan lesen pejabat.

“Sebuah lagi kedai turut diarahkan tutup apabila pemilik menyalahgunakan lesen kedai runcit dengan membuka perniagaan lain iaitu menawarkan perkhidmatan urut di dalam premis dibuka.

“Penduduk kampung juga melanggar undang-undang Jabatan Tanah dan Ukur apabila membuka kedai di kawasan perkampungan tanpa mendapatkan kebenaran daripada pihak jabatan berkenaan di kawasan rumah masing-masing,” katanya.

Pihaknya turut memberikan kompaun kepada kedai runcit yang kotor serta tidak mempunyai permit iklan.

“Dua peniaga yang gagal menunjukkan dokumen pengenalan diri sah dan tinggal di sini melebihi tempoh yang diberikan diserahkan kepada Jabatan Imigresen untuk tindakan selanjutnya.

“Agensi Penguatkuasa turut merampas sejumlah rokok seludup yang disembunyikan di dalam bungkusan plastik di kawasan semak berhampiran sebuah kedai runcit di Kampung Tanaki,” katanya.

Beliau berkata pihaknya akan menjalankan pemantauan berterusan dengan memeriksa kedai runcit yang sudah diarahkan tutup selain menjalankan siasatan terhadap status lesen pemilik kedai.

“Jika pemilik enggan mematuhi arahan, kita akan memberikan kompaun susulan serta mengeluarkan notis yang dikeluarkan sendiri oleh pihak Pegawai Daerah Penampang bagi memastikan kegiatan ini tidak berleluasa di kawasan Penampang,” katanya.

Beliau juga menasihati penduduk kampung agar tidak menjalankan perniagaan tanpa kelulusan daripada pihak Jabatan Tanah dan Ukur selain tidak menyewakan kedai runcit kepada warga asing sesuka hati.

Operasi Bersepadu dilaksanakan beberapa agensi termasuklah Pejabat Parlimen Penampang, Majlis Daerah Penampang, Jabatan Imigresen, Polis Diraja Malaysia (PDRM), Jabatan Kastam Diraja Malaysia (JKDM), Jabatan Bomba dan Penyelamat Malaysia (JBPM), Kementerian Perdagangan Dalam Negeri dan Hal Ehwal Pengguna (KPDNHEP) serta Jabatan Tanah dan Ukur. – Utusan Borneo


Masih Terlalu Awal Dedah Hasil Perbincangan MA63, Kata Ongkili

KOTA KINABALU: Tiada keperluan bagi kerajaan untuk mendedahkan perbincangan berkaitan Perjanjian Malaysia (MA63) buat masa ini, kata Menteri di Jabatan Perdana Menteri (Hal Ehwal Sabah dan Sarawak) Maximus Ongkili.

Katanya, masih terlalu awal untuk membuat sebarang pengumuman berhubung perbincangan yang telah dilakukan kerana perkara itu masih lagi dalam rundingan.

“Laporan berkenaan (berkaitan perbincangan MA63) sangat teknikal dan dokumennya juga sulit yang mana dilindungi oleh undang-undang berkaitan.

“Bagaimanapun, pengumuman mengenainya akan dibuat dari semasa ke semasa, selepas kita telah mencapai penyelesaiannya,” katanya.

Beliau berkata demikian ketika menjawab soalan Masir Kujat (PSB-Sri Aman) dalam ucapan penggulungan perbahasan Titah Diraja di Dewan Rakyat, hari ini.

Maximus berkata, kerajaan menerusi Majlis Khas MA63 (MKMA63) juga telah bersetuju untuk menyelesaikan isu yang berkaitan dengan MA63, namun ianya tertakluk kepada peraturan serta undang-undang.

“Ketika di bawah kerajaan terdahulu (Pakatan Harapan), beberapa isu dalam MA63 telah dibincangkan dan secara prinsipnya telah dipersetujui.

“Bagaimanapun, untuk menyelesaikan tuntutan berkenaan, ia memerlukan tindakan lanjut termasuk mengubah polisi, memindah perlembagaan bagi kedua-dua kerajaan negeri serta persekutuan sebelum ianya boleh dilaksanakan,” katanya.

Sementara itu, Ongkili yang juga Ahli Parlimen Kota Marudu berkata, MKMA63 pada 13 April telah bersetuju supaya Perintah Kawasan Larangan dan Tempat Larangan (KLTL) yang sebelum ini dikuatkuasakan ke atas Pulau Sipadan dan Pulau Ligitan di bawah Akta Kawasan Larangan dan Tempat Larangan 1959 [Akta 298] adalah dibatalkan.

Susulan keputusan itu, katanya, kedua-dua pulau berkenaan tertakluk di bawah kuasa perundangan Sabah iaitu Enakmen Taman-Taman 1984 (Sabah No. 6 of 1984) sebaik Perintah Pembatalan KLTL Pulau Sipadan dan Pulau Ligitan diwartakan dan dikuatkuasakan kelak.

“Dari aspek keselamatan di kedua-dua pulau tersebut, ianya kekal di bawah tanggungjawab kerajaan persekutuan.

“Langkah ini berbeza dengan apa yang telah diputuskan kerajaan PH sebelum ini yang hanya untuk membatalkan Perintah Fi di bawah Akta Fi 1951 [Akta 209] namun mengekalkan Perintah KLTL bagi Pulau Sipadan dan Pulau Ligitan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Tsunami’ Gelombang Ketiga Covid-19 Dijangka Berlaku

KOTA KINABALU: Ketua Pengarah Kesihatan, Datuk Dr Nor Hisham Abdullah berkata, tsunami gelombang ketiga wabak Covid-19 dijangka berlaku di negara ini berikutan jumlah besar rakyat Malaysia yang pergi bercuti ke luar negara ketika tempoh cuti sekolah awal bulan ini.

Katanya, Perintah Kawalan Pergerakan (PKP) yang dilaksanakan kerajaan ketika ini juga adalah sebahagian daripada persediaan untuk menghadapi gelombang ketiga.

“Kami menjalankan PKP ini sebagai persiapan untuk ekspektasi kami, di mana tiga minggu lalu kami fikir akan ada gelombang ketiga, atau apa yang kami panggil tsunami,” katanya dalam sidang media beliau di ibu negara, hari ini.

Noor Hisham berkata, pihak berkuasa kesihatan mendapati ramai rakyat Malaysia meninggalkan negara ini untuk bercuti sepanjang tempoh itu, termasuk ke Jepun dan Korea walaupun negara-negara berkenaan dikenal pasti sebagai berisiko tinggi untuk dilawati bersama Itali dan Iran.

Beliau turut mendedahkan terdapat kementerian memberi kelulusan kepada 8,000 kakitangannya untuk bercuti di luar negara – Berita Sabah


2 lelaki disyaki bom ikan ditahan

SEMPORNA: Pasukan Polis Marin (PPM) menahan dua lelaki disyaki menjalankan kegiatan menangkap ikan menggunakan bahan letupan di kawasan perairan Singamata, dekat sini, semalam.

Komander PPM Wilayah 4 Sabah, Asisten Komisioner Mohamad Pajeri Ali, berkata dua lelaki Bajau Laut berumur 36 tahun itu ditahan dalam Ops Pensura kira-kira jam 5 petang.

Beliau berkata, pemeriksaan ke atas bot digunakan mereka menemui beberapa peralatan dan bahan letupan, termasuk satu botol kaca berisi baja ammonia, kit peledak serta sebuah kotak mancis kayu, dipercayai bagi tujuan mengebom ikan.

“Kedua-dua suspek ditahan, manakala barangan membuat bom ikan dan sebuah bot bersama enjin pam dianggarkan bernilai RM5,796 turut dirampas,” katanya dalam satu kenyataan, hari ini.

Mohamad Pajeri berkata, tangkapan dan rampasan kemudian dibawa ke Pangkalan Markas Operasi PPM Semporna untuk tindakan lanjut.

“Kes disiasat mengikut Seksyen 7 (b) Akta Bahan Letupan 1957 kerana kesalahan membuat atau memiliki atau bawah jagaannya bahan letupan. Jika sabit kesalahan, boleh dipenjara hingga tujuh tahun atau denda tidak lebih RM10,000 atau kedua-duanya,” katanya. – Berita Harian


Maut Pulang Dari Tempat Kerja

TAWAU: Seorang kontraktor maut dalam kemalangan ketika pulang dari tempat kerja di Jalan Air Panas di sini, awal pagi tadi.

Dalam kejadian jam 1.25 pagi itu, Fadzil Yan Kassim, 30, disahkan meninggal dunia di tempat kejadian oleh pegawai perubatan Hospital Tawau.

Ketua Polis Daerah Tawau, Asisten Komisioner Peter Umbuas, berkata mangsa dalam perjalanan pulang dari tempat kerja di Taman Semarak menuju rumahnya di Taman Sri Bukit Gudang 4, di sini

“Apabila tiba di lokasi kejadian, motosikal mangsa dipercayai gagal dikawal dan terseret sejauh 29 meter sebelum terbabas ke dalam bulatan Jalan Air Panas.

“Mangsa yang parah di bahagian kepala meninggal dunia di lokasi kejadian,” katanya dalam kenyataan, hari ini.

Katanya, mayat mangsa dihantar ke Unit Forensik, Hospital Tawau, untuk bedah siasat.

Kes disiasat mengikut Seksyen 41(1)(a) Akta Pengangkutan Jalan (APJ) 1987.


Covid-19: Kes Paling Tinggi Hari Ini, 5,728 Kes Positif, 13 Kematian

PUTRAJAYA: Kementerian Kesihatan Malaysia (KKM) ingin memaklumkan status terkini kes positif Covid-19 di Malaysia setakat hari ini, 30 Januari 2021 adalah sebanyak 5, 728 kes. Ini menjadikan jumlah kumulatif kes positif di negara kita meningkat kepada 209,661.

Menerusi kiriman daripada Twitter KKM memaklumkan bahawa terdapat 3,805 kes yang telah sembuh dan dibenarkan keluar wad. Ini menjadikan jumlah kumulatif pesakit sembuh meningkat kepada 161,527.

Daripada jumlah baru pesakit Covid-19, secara tidak langsung meningkatkan jumlah kes aktif kepada 47,388. Justeru, terdapat 319 pesakit menerima rawatan di Unit Rawatan Rapi (ICU) termasuklah 120 pesakit yang memerlukan bantuan pernafasan.

Dukacita dimaklumkan bahawa terdapat 13 kematian dilaporkan pada hari ini. Jumlah kumulatif kes kematian terus meningkat kepada 746 kes.

Senarai jumlah kes positif mengikut negeri:


Pengedar dadah ditahan di Telipok Ria

TUARAN: Polis menahan seorang pengedar dadah yang dikehendaki di Telipok Ria bersama setengah kilogram syabu bernilai lebih RM25 ribu dalam satu serbuan pada 17 Mei lalu.

Ketua Polis Daerah Tuaran Deputi Superintendan Mohd Hamizi Halim berkata suspek berumur 32 tahun dikenal pasti sebagai warganegara Filipina berikutan gagal menunjukkan sebarang dokumen pengenalan diri yang sah.

“Semasa ditahan di kawasan awam berdekatan perumahan terbabit, suspek didapati membawa sebuah beg yang mengandungi dua plastik berisi 10 bungkusan kecil di dalamnya.

“Hasil pemeriksaan lanjut mendapati bungkusan berkenaan mengandungi hablur putih dipercayai dadah jenis syabu seberat 505.66 gram yang dianggarkan bernilai RM25,283 pada harga pasaran tempatan,” katanya.

Menurutnya maklumat risikan mendedahkan bekalan dadah terbabit diperolehi dari kawasan Kota Kinabalu sebelum diedarkan di kawasan Tuaran, manakala Telipok Ria dijadikan sebagai lokasi pengedaran dadah di daerah ini.

Tambahnya suspek yang juga positif syabu itu dipercayai sudah bergiat aktif menjalankan aktiviti pengedaran dadah sejak dua bulan sebelum ini di sini.

“Suspek sedang direman dan akan disiasat mengikut Seksyen 39B dan 15(1)(a) Akta Dadah Berbahaya 1952,” katanya. – Utusan Borneo


PRN Sabah: Bung Moktar Sahkan Bertanding

KOTA KINABALU: Pengerusi Perhubungan UMNO Sabah, Datuk Seri Bung Moktar Radin mengisytiharkan dirinya ‘turut serta’ dalam merebut kerusi dalam Pilihan Raya Negeri (PRN) di Sabah ini.

Beliau yang juga Ahli Parlimen Kinabatangan itu mengesahkan akan bertanding di kerusi baharu, Dewan Undangan Negeri (DUN) Lamag.

Jelasnya, selain beliau, Timbalan Ketua Bahagian UMNO Kinabatangan, Datuk Jefri Arifin akan bertanding di DUN Sukau pada PRN nanti.

“Saya telah mengisytiharkan iaitu timbalan saya, Timbalan Ketua Bahagian dan Setiausaha UMNO Negeri, Datuk Jefri Arifin untuk bertanding di DUN Sukau dan saya sendiri selaku Ketua UMNO negeri Sabah akan bertanding di kawasan Lamag.

“Saya akan turun ke bahagian-bahagian untuk menjelajah dan memberi pengumuman, tetang perkara yang berlaku dan isu semasa, kita akan memberi rakyat peluang  kedua untuk mengubah untung nasib mereka.

“Kita akan merangka manifesto kita, tawaran-tawaran untuk memajukan negeri sabah dan memberi penekanan kemajuan kepada rakyat Sabah itu sendiri,” katanya.

Beliau berkata demikian ketika ditemui Astro AWANI di kediamannya, di Kota Kinabalu, pada Sabtu.

Terdahulu, Suruhanjaya Pilihan Raya (SPR) telah mengesahkan 73 kerusi DUN akan dipertandingan pada PRN Sabah yang akan diadakan tidak lama lagi.

Ia sebagai tambahan sebanyak 13 kerusi sebelum ini di mana pada Pilihan Raya Umum Ke-14  di Sabah dahulu, hanya 60 kerusi dipertandingkan.

Tiga belas DUN berkenaan ialah N02 Bengkoka; N06 Bandau; N08 Pintasan; N13 Pantai Dalit; N17 Darau; N24 Tanjung Keramat; N27 Limbahau; N44 Tulid; N47 Telupid; N51 Sungai Manila; N58 Lamag; N61 Segama dan N70 Kukusan.

Sementara itu, Bung Moktar dalam temu bual yang sama turut menafikan berlaku keretakan dan ketamakan kerusi dari pihak UMNO Sabah dengan menyifatkan khabar-khabar angin berkenaan sengaja ditimbulkan mengalihkan tumpuan pihaknya menumbangkan parti Warisan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Permohonan Salleh Keruak Masuk PKR Dipertimbangkan

KUALA LUMPUR: Pengarah Komunikasi Parti Keadilan Rakyat (PKR), Fahmi Fadzil mengesahkan sudah menerima permohonan keanggotaan Datuk Seri Salleh Said Keruak secara dalam talian.

Fahmi dalam satu kenyataan hari ini, berkata, Biro Politik PKR akan membincang dan mempertimbangkan permohonan bekas Menteri Komunikasi dan Multimedia itu pada mesyuarat yang akan datang.

“Mengenai permohonan keanggotaan Datuk Seri Salleh Said Keruak, saya ambil maklum laporan media yang mengatakan beliau sudah membuat permohonan keanggotaan parti.ADVERTISING

“Berdasarkan rekod, saya difahamkan parti memang ada terima permohonan keanggotaan daripada beliau secara dalam talian (online).

“Bagaimanapun, Biro Politik Keadilan (PKR) akan membincangkan dan memberi pertimbangan kepada perkara ini pada mesyuarat akan datang ” katanya. – BERNAMA


Jika UMNO Boleh Tawar Calon Di Sabah, Kenapa Warisan Tidak Boleh Bertanding Di Semenanjung

KUALA LUMPUR: Parti Warisan bersedia mempersiapkan jentera parti untuk bertanding di semua kerusi parlimen pada Pilihan Raya Umum Ke-15 (PRU15) akan datang.

Presidennya, Datuk Seri Mohd Shafie Apdal berkata, perkara itu telah diputuskan di peringkat Majlis Tertinggi parti selaras dengan undang-undang Warisan.

Tegasnya, kesediaan bertanding di semua kerusi parlimen itu juga disandarkan kepada pengalaman luas beberapa pemimpin dalam parti yang pernah berkhidmat di peringkat nasional.

“Kita menawarkan diri kita dan di samping itu kita memutuskan untuk bertanding di 222 kerusi parlimen pada PRU15.

“Jika UMNO, PBS, GPS, PKR dan Pas bertanding di Sabah atau di Sarawak… takkan Warisan tidak boleh menawarkan diri sebagai pilihan pada PRU15,” katanya.

Setakat ini Warisan mempunyai lapan kerusi di Dewan Rakyat.

Selain Mohd Shafie yang merupakan Ahli Parlimen Semporna, kerusi Warisan di peringkat Parlimen Sabah ialah Penampang (Datuk Darell Leiking); Lahad Datu (Datuk Mohamaddin Ketapi); Sepanggar (Datuk Azis Jamman); Kota Belud (Isnaraissah Munirah Majilis).

Tiga lagi kerusi Warisan di Dewan Rakyat ialah Kalabakan (Ma’mun Sulaiman); Papar (Ahmad Hassan) dan Labuan (Datuk Rozman Isli). – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB Di Sabah Lanjut Hingga 6 Disember

PETALING JAYA: Perintah kawalan pergerakan bersyarat (PKPB) di Sabah akan disambung hingga 6 Disember depan, kata Menteri Kanan (Keselamatan) Ismail Sabri Yaakob.

Beliau berkata, PKPB di Lembah Klang mula dilaksanakan pada 14 Oktober lalu, ia kemudian disambung dan sepatutnya berakhir pada 27 Oktober.

Namun, ia kemudian disambung lagi dan sepatutnya tamat pada 9 November ini.

Ismail berkata, PKPB yang dilaksanakan di Selangor, Kuala Lumpur dan Putrajaya turut dilanjutkan hingga ke tarikh sama.

Selain itu, Ismail memaklumkan penamatan PKPD di Taman Semarak dan PPR Sri Balung, Tawau.

“Penilaian risiko dijalankan KKM mendapati situasi kes Covid-19 di kedua-dua lokaliti ini mencatatkan trend penurunan dan terkawal. Atas nasihat KKM, pelaksanaan PKPD di kedua-dua lokaliti ini ditamatkan pada 8 November seperti dijadualkan,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bitcoin: Pelabur Rugi RM1.3 Juta

Jual rumah dan kereta bagi membayar ganti rugi kepada 60 pelabur lain berjumlah RM558,000.

Itu nasib menimpa seorang daripada mangsa penipuan pelaburan bitcoin, Dino Amir, 39, yang mengalami kerugian lebih RM1.3 juta.

Dino berkata, dia mengetahui mengenai pelaburan itu melalui kenalannya Mei 2016.

“Saya dijanjikan keuntungan satu peratus setiap hari daripada jumlah pelaburan bitcoin.

“Saya kemudian tertarik menyertai pelaburan itu dan turut menawarkan kepada rakan dan ahli keluarga supaya ikut serta melabur.

“Bagi tempoh beberapa bulan, saya berjaya mengumpul 60 pelabur lain yang turut sama melabur bagi 200 bitcoin membabitkan pelaburan RM1.3 juta diletakkan dalam 10 akaun.

“Jumlah pelaburan itu membabitkan RM558,000 wang pelabur lain manakala selebihnya iaitu RM800,000 pula pelaburan dibuat saya sendiri,” katanya ketika ditemui di pekarangan Ibu Pejabat Polis Daerah (IPD) Kajang di sini, semalam.

Dia yang bekerja sendiri berkata, pihaknya hanya menyedari mereka ditipu selepas akaun bitcoin berkenaan tidak dapat diakses selepas beberapa bulan menerima keuntungan dijanjikan.

“Selepas tiga bulan membuat pelaburan, kami tidak dapat mengakses akaun bitcoin selepas ia ditukarkan kepada pelaburan mata wang lain.

“Disebabkan itu, saya terpaksa menjual rumah dan kereta bagi membayar semula wang pelabur kerana desakan mereka yang mahukan wang semula,” katanya yang juga ketua wakil mangsa penipuan sindiket berkenaan.

Dino bersama 29 mangsa lain hadir di IPD Kajang untuk membuat laporan bersabit tangkapan seorang suspek yang dipercayai menjadi dalang penipuan pelaburan itu, Sabtu lalu.

Sementara itu, seorang mangsa yang mahu dikenali sebagai Jacky, 42, berkata, dia dan 20 ahli keluarganya kerugian RM1.28 juta selepas melabur untuk 80 bitcoin dengan sindiket berkenaan.

“Kawan memperkenalkan saya dengan pelaburan itu pada April 2016. Dalam tempoh beberapa bulan, saya mendapat pulangan kira-kira RM96,000 selepas menjual enam bitcoin yang diperoleh hasil keuntungan pelaburan.

“Disebabkan keuntungan meyakinkan, saya mengajak 20 ahli keluarga lain menyertai pelaburan sebanyak 80 bitcoin berjumlah RM1.28 juta menerusi empat akaun sebelum mengetahui akaun itu tidak dapat diakses selepas ditukar kepada pelaburan mata wang asing lain,” katanya.

Jacky yang juga eksekutif jualan berkata, dia kini menanggung hutang ekoran membuat pinjaman bank untuk membiayai pelaburan itu selain terpaksa berdepan dengan desakan pelabur lain.

“Banyak masalah timbul apabila akaun bitcoin berkenaan tidak dapat diakses. Saya kerap dimarahi ahli keluarga kerana kehilangan wang pelaburan itu.

“Malah, gaji saya kini hanya mampu untuk menampung bayaran pinjaman bank yang dibuat untuk membiayai pelaburan itu sebelum ini,” katanya.

Seorang lagi mangsa, A Arokianathan, 41, berkata, dia bukan saja kerugian wang RM57,000, malah turut kehilangan kerja serta dibelenggu hutang akibat ditipu sindiket berkenaan.

“Saya juga pernah mendapatkan rawatan psikiatri akibat terlalu tertekan susulan pelaburan berkenaan,” katanya.


Pangkalan Data Usahawan Di Sabah Akan Dilancar Disember – Madius

SEPANGGAR: Kementerian Perdagangan dan Perindustrian akan melancarkan Pangkalan Data Usahawan pada penghujung tahun ini sebagai komitmen berterusan kerajaan membangunkan bidang keusahawanan di Sabah.

Timbalan Ketua Menteri merangkap Menteri Perdagangan & Perindustrian Datuk Seri Panglima Wilfred Madius Tangau berkata, pangkalan data itu akan dilancarkan Ketua Menteri sempena Minggu Usahawan Sabah pada Disember ini.

Beliau berkata, pangkalan data ini lebih interaktif bagi membolehkan usahawan mendaftarkan profil perniagaan dan produk mereka. Disamping itu, usahawan boleh berhubung dengan ejen-ejen mereka di luar negara menerusi pangkalan data ini.

“Pangkalan data ini akan turut memudahkan kerajaan memantau perkembangan usahawan yang berdaya maju serta memudahkan usahawan mendapatkan khidmat bantuan,” katanya ketika ditemui selepas Majlis Perasmian Mini Karnival Sempena Hari Pengguna Kebangsaan & Sambutan Hari Penjaja dan Peniaga Kecil Peringkat Negeri Sabah, di Politeknik Kota Kinabalu, di sini pada Sabtu.

Katanya, usahawan Industri Kecil & Sederhana yang berada dalam pangkalan data itu akan dipantau. Jadi mana-mana usahawan yang berdaya maju hingga mampu terlibat dalam aktiviti eksport dan import akan diberikan pengiktirafan tertentu.

Mengulas lanjut, beliau berkata, pangkalan data itu kini dibangunkan oleh Unit Perancang Ekonomi Negeri (UPEN) Sabah dan akan diserahkan kepada kementerian itu pada Minggu Usahawan Sabah.

Dalam pada itu, Madius juga mahu penyelarasan program antara kementeriannya dengan Kementerian Pembangunan Usahawan dapat dilakukan.

Beliau berkata, kementerian itu tidak boleh bergerak secara sendirian tanpa kerjasama daripada persekutuan jika ingin memastikan sasaran yang ditetapkan dalam melahirkan 100 usahawan baharu setahun sehingga 2030.

Katanya, menjelang 2030, beliau mahu melihat ada 1,000 usahawan dilahirkan di Sabah.

Madius juga mahu pelabur yang berasal dari Sabah supaya kembali melabur di negeri ini bagi membantu membangunkan sektor pembuatan dan pemprosesan.

Katanya, peranan logistik pelabuhan juga amat penting dan kerajaan sedang berusaha membawa ‘mainland shipping operator’ masuk ke pelabuhan.

Beliau berkata, jika ini dapat direalisasikan, barangan dari boleh terus sampai ke pasaran tanpa perlu singgah di pelabuhan lain seperti di Pelabuhan Klang. Proses sebegitu akan membolehkan harga barangan lebih rendah.

Bagaimanapun, Pelabuhan Sabah perlu meningkatkan kapasiti sehingga mencapai 1juta kontena berbanding sekarang hanya 300,000 kontena setahun.

Turut hadir dalam majlis itu adalah Pengarah Pejabat Kementerian Perdagangan Dalam Negeri, Koperasi & Kepenggunaan (KPDNKK) Sabah George Abas.


LHDN Tutup Pejabat, Cawangan Di Sabah Untuk Sanitasi

KOTA KINABALU : Lembaga Hasil Dalam Negeri (LHDN) menutup sementara pejabat dan beberapa cawangannya di sini, bermula hari ini (5 Mei) bagi tujuan sanitasi.

LHDN dalam satu kenyataan memaklumkan pejabat dan cawangan yang terlibat adalah Pejabat Pengarah Negeri Sabah, Cawangan Kota Kinabalu, Cawangan Siasatan Kota Kinabalu dan Cawangan Cukai Multinasional.

Menurut LHDN Cawangan Cukai Multinasional akan kembali beroperasi pada 6 Mei, manakala Pejabat Pengarah Negeri Sabah, Cawangan Kota Kinabalu dan Cawangan Siasatan Kota Kinabalu akan kembali beroperasi pada 10 Mei ini.

Sebarang pertanyaan serta maklum balas, orang ramai boleh menghubungi LHDN menerusi Hasil Care Line di talian 03-8911 1000 / 603-8911 1100 (luar negara), HASiL Live Chat atau borang maklum balas di portal rasmi LHDNM di pautan https://maklumbalaspelanggan.hasil.gov.my/MaklumBalas/ms-my/.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 3,545 Kes Positif Baharu, 12 Kematian Hari Ini

PUTRAJAYA: Sebanyak 3,545 kes positif baharu COVID-19 direkodkan hari ini menjadikan jumlah kumulatif jangkitan wabak itu di negara ini 291,774 kes dengan 30,677 kes aktif.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah kes baharu berkenaan, 3,544 kes membabitkan penularan tempatan terdiri daripada 1,544 rakyat negara ini dan 2,000 warga asing manakala satu kes import membabitkan bukan warganegara.

Beliau berkata, kes jangkitan tertinggi direkodkan di Negeri Sembilan dengan sebanyak 1,392 kes dicatatkan, diikuti Selangor (581), Kuala Lumpur (381), Sarawak (353) dan Johor (318).

Katanya, sebanyak 189 kes dirawat di Unit Rawatan Rapi (ICU) dengan 88 kes memerlukan alat bantuan pernafasan manakala sebanyak 12 kes kematian berkaitan COVID-19 direkodkan hari ini.

Sebanyak 11 kematian membabitkan rakyat tempatan manakala seorang lagi adalah warga asing, dengan jumlah kumulatif kematian kini sebanyak 1,088 kes atau 0.37 peratus daripada keseluruhan kes yang direkodkan di Malaysia hingga kini.

Pada masa sama, Dr Noor Hisham berkata, 3,331 kes pulih dari jangkitan COVID-19, menjadikan jumlah kumulatif kes sembuh sebanyak 260,009 kes atau 89.11 peratus daripada keseluruhan kes.


Tak Tahan Bunyi Tangisan, Lelaki Pukul Anak, Tampar Ugut Bunuh Isteri

BEAUFORT: Tidak tahan bunyi tangisan anak, seorang lelaki hilang kawalan sehingga tergamak memukul isteri dan anak berusia setahun dalam kejadian di Kampung Membakut Jaya, di sini, semalam.

Dalam kejadian jam 3 petang itu, lelaki berusia 27 tahun itu turut mengugut akan membunuh dan menggantung isterinya.

Ketua Polis Daerah Beaufort Deputi Superintendan Yusoff Zaki Mat Yaacob berkata, susulan insiden itu, satu laporan polis dibuat isteri suspek yang berusia 23 tahun di Balai Polis Membakut.

Katanya, siasatan awal mendapati, kejadian berpunca daripada anak pasangan terbabit yang menangis sehingga menyebabkan suspek marah kerana terganggu ketika hendak tidur.

“Suspek turut memukul anaknya sehingga berlaku pertengkaran kerana isteri suspek menegur perbuatan suaminya itu.

“Suspek yang berang terus memukul dan mengugut mahu bunuh dan menggantung isterinya,” katanya ketika dihubungi, hari ini.

Mohd Yusoff berkata, mangsa yang sakit dipipi kemudian dirujuk ke Hospital Beaufort untuk rawatan lanjut.

“Selepas kejadian itu, suspek menghilangkan diri dan usaha mengesan suspek sedang giat dijalankan.

“Kes disiasat mengikut Seksyen 323 Kanun Keseksaan kerana sengaja menyebabkan kecederaan dan Seksyen 506 kerana melakukan ugutan jenayah,” katanya. – Asiatimes


Polis Tahan 2 Suspek Cuba Edar Dadah Di Tawau

TAWAU, 3 Oktober 2018 – Hasil kecekapan Polis Bahagian Siasatan Jenayah Narkotik (BSJN) dan Strike Team IPD Tawau pada 1 Oktober 2018 yang lalu dua lelaki masing-masing warga tempatan dan warganegara negara asing ditahan kerana memiliki dadah jenis syabu dipercayai ingin diedar untuk pasaran tempatan.

Dalam kejadian tersebut jam 8.30 malam, bertindak atas maklumat Polis dari Bahagian Siasatan Jenayah Narkotik dan Strike Team IPD Tawau telah membuat serbuan di kawasan berdekatan dengan CIQ lama bersebelahan Pasar Ikan, Tawau.

Ketua Polis Daerah Tawau, ACP Fadil Bin Hj Marsus berkata, sepasukan anggota JSJN dan Strike Team telah bertindak selepas mendapat maklumat dan ketika memperkenalkan diri kepada suspek pertama yang ketika itu sedang menunggu seorang lagi rakan untuk menyerahkan dadah tersebut.

“ Setelah memperkenalkan diri sebagai Pegawai Polis suspek cuba untuk melarikan diri tetapi berjaya ditangkap dan berlaku pergelutan antara suspek dengan Polis. Hasil pemeriksaan tubuh badan suspek, Polis tidak menjumpai apa-apa barang yang salah. Hasil soal siasat pula mendapati suspek mengaku menyembunyikan dadah berdekatan dengan tebing Jeti di CIQ lama tersebut ,”katanya.

Suspek juga telah menunjukkan kepada Polis dimana dadah telah disembunyikan dan pemeriksaan telah menjumpai satu bungkusan plastik hitam yang mengandungi dua paket plastik lutsinar berisi bahan hablur jernih disyaki dadah jenis syabu.

Selang lebih kurang 10 minit, kelihatan sebuah bot dipandu oleh suspek kedua, Polis juga menahan pemandu bot tersebut dan memperkenalkan diri pegawai kanan Polis dan suspek cuba melarikan diri namun berjaya ditangkap.

“Anggota kemudian melakukan pemeriksaan tubuh badan dan mendapati tidak menjumpai apa-apa barang salah dan sebarang jenis dadah berbahaya dari tubuh badan suspek dan bot tersebut, ”katanya.

Hasil pemeriksaan ujian air kencing kedua-dua suspek didapati positif dadah jenis Methamphetamine dan kes disiasatat mengikut seksyen 39B Akta Dadah berbahaya 1952 dan seksyen 15 (1) (a) Akta Dadah Berbahaya 1952.

Hasil pemeriksaan rekod lampau pula, kedua-dua suspek pernah ditahan dan dijatuhkan hukuman dibawah Seksyen 12 (2) Akta Dadah Berbahaya 1952 dan Seksyen 15 (1) (a) Akta Dadah Berbahaya 1952 pada tahun 2012 dan Seksyen 379 Kanun Keseksaan pada tahun 2014.

ACP Fadil menasihatkan khususnya kepada ibu bapa untuk terus memantau aktiviti anak-anak mereka serta masyarakat untuk terus menyalurkan maklumat kepada pihak Polis atau melalui aplikasi VSP selaras dengan slogan Bersama Ke Arah Tawau sejahtera.

Sumber : Facebook Polis Daerah Tawau


Tindakan Undang-Undang Terhadap Individu Rosak, Alih Kawat Duri Di Tawau

TAWAU: Tindakan undang-undang akan diambil terhadap individu tidak bertanggungjawab yang merosakkan harta benda polis termasuk kawat duri dan tali rentang yang dipasang di beberapa laluan sepanjang pelaksanaan Perintah Kawalan Pergerakan (PKP) di daerah ini.

Ketua Polis Daerah Tawau Asisten Komisioner Peter Umbuas berkata, individu yang melakukan kesalahan itu boleh disiasat mengikut Kanun Keseksaan, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) 2020 serta Akta Polis 1967.

“Pemasangan kawat duri serta tali rentang di beberapa laluan tertentu menandakan kawasan itu ditutup dan sebagai peringatan tegas kepada orang awam bahawa jalan itu tidak boleh dilalui sepanjang PKP dilaksanakan,” katanya dalam satu kenyataan malam ini.

Beliau juga meminta orang awam melaporkan kepada polis jika terserempak atau melihat pihak tidak bertanggungjawab dengan sengaja mengalih atau merosakkan sebarang peralatan milik Polis Diraja Malaysia (PDRM).

Peter berkata demikian ketika mengulas isu beberapa gambar tular di media sosial menunjukkan kawat duri serta tali rentang yang dipasang polis di laluan ditutup di sini sepanjang PKP dipercayai dirosakkan individu tidak bertanggungjawab.

PKP di Tawau dilaksanakan dari 3 April hingga 16 April lalu sebelum dilanjutkan bermula 17 April hingga 30 April ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sidang DUN Sabah Tidak Boleh Lebih 50 Orang

KOTA KINABALU: Mesyuarat Pertama Penggal Ketiga Dewan Undangan Negeri (DUN) Sabah Ke-15 berjalan lancar hari ini dengan langkah-langkah penjagaan kesihatan serta penjarakkan sosial dititikberatkan.

Jumlah kehadiran di dalam dewan persidangan dihadkan kepada 50 orang sahaja bagi mematuhi larangan yang dikeluarkan kerajaan negeri sebelum ini iaitu tiada himpunan melebihi 50 orang dibenarkan.

Ketua Menteri, Datuk Seri Mohd. Shafie Apdal ketika ditemu bual di lobi DUN selepas persidangan berkata, sidang berkenaan menepati setiap syarat yang ditetapkan Kementerian Kesihatan Malaysia (KKM) sebelum diadakan.

“Hari ini kita telah tadbir urus untuk pastikan kurang daripada 50 orang hadir walaupun Ahli Dewan Undangan Negeri (ADUN) 60 orang, dalam pada itu kita tidak menidakkan hak mereka kita minta supaya berdiri antara satu sama lain.

“Kita juga mengetahui peraturan ADUN harus hadir dalam sidang DUN yang telah pun dimaklumkan kepada mereka, tidak boleh (gagal hadir) melebihi tida sidang, jadi maknanya mereka perlu juga menyatakan kehadiran mereka dalam sidang ini membolehkan bahawa ini antara peraturan yang perlu,” katanya.

Menurut beliau, dalam jemputan menghadiri persidangan, semua wakil rakyat telah diarah menggunakan penutup hidung dan mulut, manakala proses pembasmian kuman dilakukan sebelum mereka memasuki dewan.

“Kita sediakan cecair pembasmi kuman supaya mereka nya kuman itu untuk membolehkan supaya badan, pakaian mereka juga dapat kita nyah kuman dan di samping itu seperti yang saya nyatakan mesti tempat duduk jarak jauh, mengikut peraturan yang telah pun diberikan oleh Kementerian Kesihatan.

“Alhamdulillah hari ini kita mematuhi segala apa yang telah pun diminta untuk membolehkan supaya persidangan dewan ini dapat kita sediakan dan dapat kita anjurkan,” katanya.

Terdahulu, pembukaan persidangan DUN berkenaan disempurnakan Yang Dipertua Sabah, Tun Juhar Mahiruddin.

Persidangan kemudiannya ditangguhkan pada hari Isnin minggu depan selepas Juhar menamatkan ucapan pembukaan yang akan dibahaskan nanti.


Parti baharu wakili masyarakat India Sabah ditubuh

KOTA KINABALU: Bekas pemimpin MIC Sabah membentuk sebuah parti baharu dikenali Parti Bersatu India Sabah (PBIS) sebagai mewakili masyarakat kaum itu di negeri ini.

Presiden Penaja PBIS yang juga bekas Pengerusi MIC Sabah selama 23 tahun, Datuk V Jothi, ketika mengumumkan perkara itu berkata, permohonan untuk membentuk parti baharu itu sudah diserahkan kepada Pendaftar Pertubuhan (ROS) untuk kelulusan.

“Saya telah meletakkan semua jawatan dalam MIC pada Julai tahun lalu seterusnya pembubaran parti itu di Sabah selepas mengadakan mesyuarat dan menjemput semua pemimpin termasuk ketua bahagian dan cawangan MIC di seluruh negeri.

“Pada mesyuarat itu, mereka memaklumkan bahawa masyarakat India perlu ada platform atau sebuah parti baharu untuk mewakili kaum itu di Sabah. Oleh itu, kita membuat permohonan kepada ROS (menubuhkan PBIS) pada tahun lalu.

“Kita berharap usaha membentuk parti baharu ini berjalan dengan lancar,” katanya pada sidang media di sini, hari ini.

Jothi berkata, parti baharu itu akan memberi kerjasama dan sokongan kepada kerajaan Persekutuan di bawah kepemimpinan Perdana Menteri, Tun Dr Mahathir Mohamad.

“Kita juga menyokong kerajaan negeri dipimpin Ketua Menteri, Datuk Seri Mohd Shafie Apdal. Saya meminta semua masyarakat India memberi sokongan kepada kerajaan hari ini,” katanya sambil menambah akan mengadakan kunjungan hormat kepada Ketua Menteri apabila parti baharu itu sudah didaftarkan.

Mengulas lanjut, beliau berkata, antara objektif utama penubuhan PBIS antaranya untuk melindungi dan meningkatkan kepentingan masyarakat India dalam aspek ekonomi, politik, budaya, agama serta sosial di negeri ini. – Berita Harian


Penunggang Motosikal Nyaris Maut Langgar Lampu Isyarat

TAWAU: Akibat melanggar peraturan lampu isyarat membawa padah kepada seorang penunggang motosikal yang cedera selepas melanggar sebuah motokar di Batu 3 Jalan Apas, di sini semalam.

Ketua Polis Daerah Tawau Asisten Komisioner Peter Umbuas berkata, kemalangan berlaku pada jam 7.50 malam sebelum pihaknya menerima laporan daripada bilik gerakan IPD Tawau pada jam 9.36 malam.

“Kemalangan berlaku apabila mangsa dalam perjalanan daripada bandar Tawau melalui Jalan Apas manakala pemandu warga emas dari Jalan Apas menghala ke Taman Megah Jaya,” katanya dalam kenyataan medianya, semalam.

Menurutnya, dalam kejadian itu mangsa tidak berhenti di lampu isyarat walaupun dalam keadaan lampu merah untuk memberi laluan kepada kenderaan yang ingin membuat pusingan ‘U’ dan memasuki simpang Megah Jaya.

“Mangsa yang menunggang laju melalui laluan kiri lorong khas untuk kenderaan yang datang dari arah bandar tiba-tiba melanggar kenderaan dari arah hadapan sisi kiri motokar.

“Impak kemalangan itu penunggang terseliuh bahu kanan dan motosikalnya remuk di bahagian hadapan manakala kenderaan warga emas mengalami kerosakan di bahagian hadapan sisi kiri termasuk bahagian tayar sebelah kiri,” katanya.

Peter berkata, hasil pemeriksaan penunggang motosikal terbabit tidak memiliki sebarang dokumen pengenalan diri dan lesen menunggang motosikal manakala kes disiasat mengikut Undang-undang 10 LN166/59.